Jurulatih mahu Abdul Latif 'terbang tinggi' di Paris, Hangzhou

KUALA LUMPUR, 1 Januari - Kejohanan Olahraga Para Dunia 2023 di Paris, Perancis dan Sukan Para Asia 2022 di Hangzhou, China menjadi sandaran utama untuk jaguh lompat jauh para negara kategori T20 (kecacatan intelektual) Datuk Abdul Latif Romly meraih kejayaan membanggakan tahun ini.Bagi merealisasikan hasrat tersebut, jurulatihnya Shahrul Amri Suhaimi berkata pihaknya telah merangka beberapa strategi untuk Abdul Latif termasuk menjalani latihan luar di Langkawi, Kedah, bulan ini serta Montreuil di Paris pada Jun menjelang kejohanan dunia di Stadium Charlety dari 8 hingga 17 Julai depan."Ada dua temasya yang kami sasarkan untuk Abdul Latif rangkul emas iaitu pada Kejohanan Olahraga Para Dunia 2023 dan Sukan Para Asia 2022 dari 22-28 Okt ini,” katanya ketika dihubungi Bernama.Beliau berkata latihan insentif di Paris itu sangat penting bagi Abdul Latif dalam usaha merebut slot seterusnya mempertahankan pingat emas Sukan Paralimpik pada edisi 2024 yang dijadual berlangsung di bandar raya sama bermula 28 Ogos hingga 8 Sept, 2024.Katanya, atlet dari Perlis itu juga tidak boleh memandang ringan terhadap keupayaan dua pencabar utamanya iaitu dua pemenang pingat Sukan Paralimpik 2020, Athanasios Prodromou dari Greece (perak) atlet Australia, Nicholas Hum (gangsa), yang mampu menggugat kedudukannya di kejohanan dunia kelak. Dalam pada itu, Shahrul Amri berkata beliau enggan meletakkan tekanan kepada anak buahnya jika terpilih untuk bersaing bersama atlet normal pada Sukan SEA 2023 di Phnom Penh, Kemboja, dari 5 hingga 17 Mei ini.

"Sekiranya berlaku, ia bakal menjadi temasya Sukan SEA kali kedua beliau sertai selepas beraksi buat kali pertama di Kuala Lumpur 2017 yang beliau mengalami cirit birit sekali gus mengakibatkannya tidak dapat mempamerkan lompatan baik,” katanya.Abdul Latif, yang juga pemegang rekod dunia dengan lompatan sejauh 7.64 meter (m) di Sukan Para Asia 2018 di Jakarta, Indonesia, sekadar melakukan lompatan terbaik sejauh 7.34m dan menamatkan saingan di tempat ketujuh daripada 11 atlet pada Sukan SEA 2017. - BERNAMA


Piala AFF: Kekal tenang dan dapatkan tiga mata - Ruventhiran

PETALING JAYA, 1 Januari - Raih kejayaan atau lupakan impian.Melihat kedudukan Kumpulan B ketika ini, Harimau Malaya berada dalam bahaya terlepas tempat ke separuh akhir Piala Persekutuan Bolasepak ASEAN (AFF) 2022.Hanya kemenangan menentang Singapura pada Selasa ini (3 Januari) di Stadium Nasional, Bukit Jalil akan menyelamatkan kempen pasukan kebangsaan dalam kejohanan dilabel ‘Piala Dunia ASEAN’ itu.Kali terakhir Malaysia melepasi peringkat kumpulan adalah pada edisi 2018, yang menyaksikan Malaysia meraih naib juara, tewas kepada juara ketika itu, Vietnam 2-3 menerusi agregat di final.Walaupun saat genting menanti pasukan Kim Pan Gon untuk mengatasi ‘The Lions’, bagaimanapun pemain sayap kiri V. Ruventhiran berkata rakan sepasukannya dilihat tenang menjelang aksi dengan ‘Causeway Derby’ itu.“Kami perlu bijak menentang mereka, raih kemenangan besar dan dapatkan tiga mata. Kami tidak tertekan untuk berdepan Singapura,” katanya kepada pemberita pada sesi latihan di sini semalam.Keputusan seri tanpa jaringan menentang Vietnam di Stadium Jalan Besar, Jumaat lepas menyaksikan Singapura mengumpul tujuh mata dan menempatkan pasukan itu di tempat kedua manakala Malaysia jatuh di tempat ketiga dengan enam mata.Vietnam yang mempunyai kelebihan perbezaan gol, kekal sebagai pendahulu kumpulan dengan tujuh mata.Sementara itu, pemain berusia 21 tahun tersebut berkata barisan kejurulatihan mengingatkan mereka supaya tidak melakukan sebarang kesilapan ketika menentang skuad Takayuki Nishigaya itu.Ruventhiran berkata ketahanan mental pemain juga masih kuat walaupun tewas 0-3 di tangan Vietnam dalam aksi kontroversi di Stadium Nasional My Dinh, Hanoi, Rabu lepas.

Kontroversi tercetus apabila pengadil Jepun, Ryuji Sato menghadiahkan sepakan penalti kepada pasukan tuan rumah dan Muhammad Azam Azmi Murad dilayangkan kad merah pada minit ke-62 selepas pemain muda Terengganu FC itu didakwa mengasari Doan Van Hau di luar padang.Que Ngoc Hai memanfaatkan sepenuhnya peluang untuk menggandakan kelebihan Vietnam selepas Nguyen Tien Linh meletakkan pasukan di hadapan pada separuh masa pertama dan pasukan tuan rumah menamatkan saingan dengan kemenangan 3-0 hasil jaringan Nguyen Hoang Duc pada penghujung perlawanan. - BERNAMA


Liga Perdana Inggeris: Rashford tersisih daripada kesebelasan disebabkan masalah disiplin-Ten Hag

WOLVERHAMPTON, 31 Disember-Penyerang Manchester United, Marcus Rashford disisihkan daripada kesebelasan utama menentang Wolves disebabkan masalah disiplin.Pengurus Manchester United, Erik ten Hag mendedahkan perkara tersebut ketika ditemuramah televisyen.Penyerang berusia 25 tahun itu berada dalam prestasi terbaik musim ini apabila menjaringkan gol pada dua perlawanan terdahulu termasuk ketika menentang Burnley minggu lalu pada pusingan keempat Piala Liga.Rashford turut menyumbang tiga gol buat England pada Piala Dunia 2022 lalu.Bagaimana pun, Rashford tidak dinamakan dalam senarai kesebelasan utama menetang Wolvehampton, sebaliknya Alejandro Garnacho dinamakan sebagai pengganti.Ten Hag tidak memberi penjelasan terperinci berkaitan keputusan menggugurkan Rashford ketika temuramah pra-perlawanan bersama BT Sport, tetapi hanya menyatakan "itu merupakan peraturan kami (pasukan).Manchester United bakal berkunjung ke stadium Molineux bagi meneruskan momentum kemenangan empat perlawanan berturut-turut dalam semua pertandingan, sementara Wolves pula berazam bagi keluar dari zon penyingkiran liga-AFP

(Penyerang Manchester United, Marcus Rashford menerima ucapan tahniah daripada Pengurus pasukan, Erik ten Hag/FOTO AFP)


Sathianathan berang pasukan guna jurulatih 'boneka'

KUALA LUMPUR,31 Disember Persatuan Jurulatih Bola Sepak Malaysia (PJBM) kecewa dengan laporan beberapa jurulatih tempatan yang menjadi 'boneka' dengan menjual lesen mereka kepada pihak ketiga.Presiden PJBM, B. Satiananthan berkata, pihaknya berjaya mengesan pasukan yang menamakan pengendali tempatan sebagai jurulatih, namun hakikatnya pasukan itu dikendali jurulatih asing.Jelas beliau, ia membabitkan satu pasukan Liga Super dan dua pasukan Liga M3."Ada jurulatih yang menerima tawaran daripada kelab supaya mereka menjadi ketua jurulatih, tapi sebenarnya mereka bukan ketua jurulatih, cuma syarat-syarat diletakkan pasukan M3 itu dikendalikan oleh jurulatih tempatan".Tambah beliau lagi, kegiatan itu juga berlaku dikalangan pasukan Liga Super."Kegiatan ini juga berlaku dalam kalangan pasukan Liga Super. Kita mendapat laporan terdapat seorang jurulatih yang tidak mempunyai lesen kejurulatihan pro tetapi mengendalikan pasukan. Mereka menjemput beberapa jurulatih tempatan yang ada lesen kejurulatihan pro bagi menjadi boneka mereka", katanya kepada media.Sathianathan berkata demikian selepas kongres tahunan PJBM yang menyaksikan beliau menang tanpa bertanding untuk kerusi Presiden bagi penggal 2022 hingga 2026. Liga Bolasepak Malaysia (MFL) telah menetapkan ketua jurulatih pasukan Liga Super wajib memiliki lesen Pro A, manakala bagi liga M3, hanya jurulatih tempatan dibenar untuk mengendali pasukan seperti ditetapkan Liga Bola Sepak Amatur (AFL).

(B.Sathianathan selepas kongres tahunan PJBM yang menyaksikan beliau menang tanpa bertanding untuk kerusi Presiden bagi penggal 2022 hingga 2026. /FOTO RTM)


Kelantan United sambar Khidmat Tomas Truca

KOTA BHARU, 31Disember-Kelantan United FC (KUFC) akan menggunakan khidmat bekas jurulatih pasukan Penang FC, Tomas Trucha bagi menghadapi saingan Liga Super musim depan.Presidennya, Rozi Muhamad berkata Trucha akan menggantikan Ketua Jurulatih sebelum ini, Syamsul Saad yang ditamatkan kontrak.Trucha disifatkan berpengalaman dalam saingan Liga Malaysia kerana telah bersama pasukan Penang FC selama dua musim pada 2021 hingga 2022.Musim lalu beliau membantu Penang FC menduduki tempat ketiga saingan Liga Super, selain berpengalaman sebagai jurulatih untuk kelab luar negara seperti Republik Czech, Bostwana dan Kenya.Pada aksi saingan Liga Premier musim ini, KUFC berada di kedudukan kelima.Sekali gus melayakkan diri untuk beraksi pada cabaran Liga Super musim depan.Mengulas lanjut, Rozi berkata pihak pengurusan Kelantan United FC sangat yakin dengan kemampuan jurulatih berusia 51 tahun itu kerana taktikal permainan berkualiti yang dijangka dapat dipamerkan olehnya kepada pasukan nanti.

(Tomas Truca disambar Kelantan United bagi membimbing pasukan itu hadapi Liga Super 2023 /FOTO RTM)


Badminton Terbuka Malaysia 2023: Peluang wakil negara menyerlah - Datuk Misbun

BANTING, 31 Disember - Pengarah Pembangunan Remaja Persatuan Badminton Malaysia (BAM), Datuk Misbun Sidek meletakkan sasaran realistik sekurang-kurangnya satu wakil negara beraksi di pentas final pada kejohanan Badminton Terbuka Malaysia 2023.Menurutnya, ia merupakan kejohanan pertama tahun 2023 dan akan menjadi permulaan yang baik sekiranya pemain negara meraih keputusan positif.

"Saya tengok mereka sudah pada tahap dunia cuma sekarang ini dari segi prestasi kita akan lihat dari saingan-saingan daripada beberapa negara yang kita sudah tahu mereka adalah tonggak pada pertandingan besar macam ini...kita lihat sahaja apa yang akan berlaku," katanya.Sandaran Malaysia diletakkan di atas bahu juara dunia beregu lelaki, Aaron Chia-Soh Wooi Yik, perseorangan lelaki profesional, Lee Zii Jia selain beregu wanita, Pearly Tan-M Thinaah bagi menamatkan penantian negara kembali menjuarai kejohanan di laman sendiri.Kali terakhir pemain negara muncul juara adalah menerusi Datuk Lee Chong Wei yang merekodkan gelaran ke-12 pada edisi 2018 selepas menewaskan bintang Jepun, Kento Momota di pentas final.Kejohanan Badminton Terbuka Malaysia 2023 bakal membuka tirai pada 10 hingga 15 Januari di Axiata Arena, Bukit Jalil.


La Liga: Dua gol Benzema kukuhkan kedudukan Real Madrid sebagai pendahulu

MADRID, 31 Disember-Penyerang Real Madrid, Karim Benzema menebus mimpi ngerinya di Piala Dunia 2022 dengan membantu kelabnya menewaskan Valladolid 2-0 semalam.Kemenangan tersebut menyaksikan Real Madrid menghuni kedudukan sebagai pendahulu liga Sepanyol.Pemenang Ballon d'or itu terpaksa menunggu sehingga minit ke-83 bagi membuka jaringan pertama setelah dianugerahkan sepakan penalti.Sepakan tersebut berpunca daripada bola yang terkena tangan pemain pertahanan Valladolid, Javi Sanchez di dalam kotak penalti.Sepakan penalti tersebut berjaya disudahkan Benzema bagi menjadikan kedudukan 1-0.Real Madrid kembali menggandakan kedudukan dengan gol kedua daripada Benzema pada minit-89 setelah mendapat hantaran daripada rakan senegara Eduardo Camavinga.Kemenangan tersebut membawa Real Madrid menerajui kedudukan liga berkelebihan satu mata mengatasi Barcelona yang bakal melayani musuh setempat, Espanyol."Karim memberikan kemenangan kepada pasukan", kata penjaga gol Real Madrid, ujar Thibaut Courtois."Persembahannya agak baik namun sedikit kehilangan rentak permainan. Dia sepatutnya mampu menjaringkan satu atau lebih gol", tambah Courtois.Sementara itu, pasukan bergelut, Sevilla masih lagi gagal mencapai kemenangan selepas hanya mampu seri 1-1 dengan Celta Vigo.Setakat ini, Sevilla hanya mencatatkan dua kemenangan dan kekal di zon penyingkiran dengan 12 mata.Sevilla yang layak ke pertandingan Liga Juara musim ini telah bertindak menggantikan Julen Lopetegui bekas jurulatih sebelumnya dengan Jorge Sampaoli pada Oktober lepas.

(Penyerang Real Madrid, Karim Benzema meraikan kejayaan menjaringkan gol pada perlwanan menetang Valladolid pagi tadi / FOTO AFP)


Era kegemilangan sukan negara mampu dicapai - Hannah

KUALA LUMPUR, 31 Disember - Menteri Belia dan Sukan, Hannah Yeoh percaya impian negara untuk mengecap kegemilangan dalam arena sukan boleh dicapai terutama dalam pemburuan pingat emas pertama negara pada Sukan Olimpik Paris 2024.Katanya, selepas menerajui kementerian itu selama kira-kira sebulan yang lepas, perjumpaan beliau dengan pelbagai pemegang taruh berkaitan menyerlahkan hakikat bahawa kejayaan dalam arena sukan bukanlah hasil kegigihan satu pihak tertentu semata-mata sebaliknya menuntut pembabitan pelbagai pihak.

"Atlet, jurulatih, pengurus, persatuan sukan, dasar dan perundangan, pihak korporat, keluarga, sekolah, komuniti dan media, semuanya bekerjasama, dan melahirkan atlet atau pasukan bertaraf dunia. Negara sedang bekerja keras bagi mencapai hasrat itu."Dalam pertemuan saya dengan atlet kita, saya dapat melihat api semangat mereka yang menyala, satu keazaman, tidak kira apa jua bidang sukannya. Malaysia memiliki cetusan api kemaraan dalam dirinya yang perlu disemarakkan. Negara kita impikan zaman kegemilangan, sekali lagi,” katanya menerusi catatan di akaun Facebooknya.Menurut Hannah, pemburuan 'Road to Gold' lebih daripada sekadar pulang dengan pingat dari Paris 2024, sebaliknya ia juga mengenai usaha membangunkan kemampanan dalam ekosistem sukan seperti mengumpul data untuk meninjau bakat baharu di peringkat akar umbi, pembinaan pangkalan peminat atlet dan kaedah meningkatkan ukuran pembangunan dan kejayaan dalam bidang sukan.


Kim Swee hati-hati pilih pemain import baharu, mahu keharmonian dalam skuad

KELANA JAYA, 31 Disember - Ketua Jurulatih Sabah FC, Datuk Ong Kim Swee masih mencari khidmat penyerang import terbaik bagi memperkuat skuad Sang Badak untuk menghadapi musim 2023.Menurut Kim Swee, pemilihan perlu dibuat dengan berhati-hati kerana enggan tersilap percaturan membawa masuk pemain bersikap 'primadona' ke dalam pasukan itu.

Pengendali berusia 52 tahun itu berkata selain lincah diatas padang, beliau mahukan pemain yang mampu menjaga keharmonian dalam pasukan."Paling penting pemain itu bukan sahaja boleh bermain di dalam padang tetapi...di luar padang merupakan satu lagi perkara penting."Ini untuk kita mengharungi liga yang begitu panjang, saya tidak ingin primadona dalam pasukan saya yang mana tidak mempunyai keakraban dengan pemain lain," katanya ketika ditemui pemberita selepas menghadiri kongres tahunan Persatuan Jurulatih Bolasepak Malaysia (PJBM) bagi penggal 2018 hingga 2022, di sini. Sabah FC tidak menyambung kontrak dua pengempur musim lepas iaitu Jose Embalo dari Portugal, dan Taiki Kagayama dari Jepun.Dalam pada itu, Kim Swee kini memburu khidmat sekurang-kurangnya dua pemain tempatan baharu.Mereka bakal menyertai barisan lima pemain tempatan berkualiti yang berjaya dipikat skuad Sang Badak sebelum ini."Saya telah menandatangani Darren Lok, Irfan Zakaria, Jeffry, Kumaaran, Daniel Hakim dan masih lagi berbincang sorang atau dua pemain tempatan selain menyambung kontrak Park Tae Su termasuk Saadil Ramdani," katanya.


Bola keranjang Piala Agong 2022, Negeri Sembilan pertahan gelaran kelima

KUALA LUMPUR, 31 Disember- Saingan Bola Keranjang Piala Agong 2022 menyaksikan Negeri Sembilan berjaya mempertahankan gelaran dimenangi pada edisi lalu, selepas menumbangkan melaka 90-72 pada aksi final.Sekali gus menjadi gelaran kelima dimenangi pasukan itu untuk mengekalkan status sebagai pasukan terbaik dalam kejuaraan, memasuki edisi ke 62.

(Negeri Sembilan berjaya mempertahankan gelaran dimenangi pada edisi lalu)

Pertembungan berlangsung di Stadium MABA menyaksikan kedua-duanya bermula cemerlang; terikat 19 mata pada suku pertama.Negeri sembilan bagaimanapun mula menampilkan penguasaan pada suku kedua dengan mendahului 53-30.Tidak mahu mengalah, Melaka kembali menemui rentak memungut 30 mata untuk ketinggalan cuma 60-69, berakhir suku ketiga.Pengalaman Negeri Sembilan di pentas final terbukti selepas sekali lagi menampilkan penguasaan pada suku terakhir dan menutup saingan dengan kemenangan 90-72.


Legenda  Arsenal, Marc Overmars dikejarkan ke hospital selepas diserang 'angin ahmar'

THE HAGUE, 31 Disember-Bekas pemain antarabangsa Belanda, Marc Overmars dimasukkan ke hospital selepas mengalami serangan angin ahmar ringan menurut satu kenyataan yang dikeluarkan kelab Belgium, Royal Antwerp.Menurut kelab itu lagi,Overmars yang juga bekas penyerang Arsenal berada dalam keadaan baik.Overmars 49, dipercayai tidak sihat sejak malam semalam dan dikejarkan ke hospital dan disahkan diserang angin ahmar ringan kata kelab berkenaan menerusi akaun rasmi kelab pada Jumaat."Marc berada dalam keadaan baik. Dia bersama ahli keluarga fokus kepada proses pemulihan", kata kelab itu lagi.Pihak pengurusan kelab turut mengucapkan agar Marc pulih segera.Overmars meninggalkan kelab Ajax Amsterdam pada Februari lalu selepas didakwa menghantar mesej dan gambar yang tidak senonoh kepada kakitangan wanita kelab tersebut.Royal Antwerp kemudiannya melantik Overmars pada Mac dengan mengatakan kelab itu memberi peluang kedua buat bekas pemain Belanda itu.Pada kemuncak kariernya sebagai pemain, Overmars mencipta nama dengan beberapa kelab gergasi Eropah seperti Arsenal dan Barcelona pada tahun 90 an.

(Legenda dan bekas pemain Arsenal, Marc Overmars dikejarkan ke hospital selepas diserang Angin Ahmar/FOTO AFP)


Cristiano Ronaldo menandatangani kontrak dengan kelab Arab Saudi, Al Nassr

(Cristiano Ronaldo bersama Presiden Al Nassr, Musalli Al-Muammar / Foto FB Alnassr Saudi Club)

RIYADH, 31 Disember- Cristiano Ronaldo telah menandatangani kontrak untuk Al Nassr dari Arab Saudi. Perjanjian itu dipercayai bernilai lebih 200 juta euro. Bintang Portugal berusia 37-tahun itu menandatangani kontrak selama dua setengah tahun hingga Jun 2025.

(Cristiano Ronaldo memegang jersi bernombor tujuh kegemarannya /  Foto FB Alnassr Saudi Club)

“Saya tidak sabar untuk menemui liga bola sepak baharu di negara lain,” kata bekas pemain Manchester United, Real Madrid dan Juventus itu.Bintang Portugal itu digambarkan dalam suapan Twitter Al Nassr memegang baju biru dan kuning dengan nombor tujuh kegemarannya dicetak di belakang."Visi Al Nassr beroperasi sangat memberi inspirasi, dan saya gembira dapat menyertai rakan sepasukan saya, supaya bersama-sama kita dapat membantu pasukan mencapai kejayaan yang lebih besar," tambahnya.Al Nassar telah memenangi sembilan gelaran juara liga Arab Saudi, dengan kali terakhir pada 2019. "Ini lebih daripada sejarah. Ini adalah tandatangan yang bukan sahaja akan memberi inspirasi kepada kelab kami untuk mencapai kejayaan yang lebih besar tetapi memberi inspirasi kepada liga kami, negara dan generasi akan datang, lelaki dan perempuan untuk menjadi versi terbaik diri mereka. Selamat datang @ cristiano ke rumah baharu anda @alnassr_fc," tweet Saudi.Bagi Arab Saudi, Ronaldo adalah permata sukan berharga tinggi terbaru yang diperoleh untuk menambah kilauan imej antarabangsa mereka.Ronaldo telah lama bersaing dengan Lionel Messi untuk gelaran pemain terhebat dan pendapatan terbesar dalam bola sepak.Ronaldo telah memenangi lima gelaran Liga Juara-Juara (2008, 2014, 2016, 2017, 2018), gelaran liga di Itali (2019, 2020) dengan Juventus, di Sepanyol (2012, 2017) dengan Real Madrid dan di England (2007, 2008, 2009 ) dengan United.Dia juga merupakan penjaring terbanyak dalam Liga Juara-Juara dan bersama pasukan kebangsaan Portugal yang memenangi Euro 2016 bersamanya.-AFP


Pemergian Pele, Brazil umum tempoh tiga hari berkabung

BRASILIA, 30 Disember- Brazil mengisytiharkan tempoh berkabung tiga hari berikutan kematian legenda bola sepak, Pele.Presiden, Jair Bolsonaro menerusi ciapan di Twitter berkata ia susulan pemergian Pele yang membawa nama Brazil di persada dunia menerusi bola sepak.Figura itu juga menjadi ikon dunia yang mengubah sukan itu menjadi kesenian dan kegembiraan.Media tempatan melaporkan, penghormatan terakhir untuk Pele akan berlangsung pada Isnin sehingga pukul 10.00 pagi, hari Selasa.Orang ramai dibenarkan untuk melakukan penghormatan terakhir dalam tempoh itu.Ikon bola sepak itu akan dikebumikan pada 3 Januari di Memorial Necropole Ecumenica.Terdahulu, Pele disahkan meninggal dunia pada Khamis akibat kanser kolon dan kegagalan fungsi organ.Dalam pada itu, pemergian Pele yang dikenali genius bola sepak dengan gaya permainan 'bola sepak samba' menerima pelbagai reaksi daripada komuniti bola sepak dunia.Bintang sensasi Perancis, Kylian Mbappe berkata legasi Pele tiada galang gantinya dan akan dikenang sampai bila-bila.

(Penyerang Perancis, Kylian Mbappe bersama legenda bola sepak, Pele/AFP)

Selain itu, pemain terbaik Piala Dunia 2022 Lionel Messi menerusi Instagramnya mendoakan agar "Roh Pele bersemadi dengan tenang".Bintang Portugal, Cristiano Ronaldo turut berkongsi gambarnya bersama legenda Brazil itu sambil berpegangan tangan dengan ucapan takziah.-AFP


Lee Tuck sah sertai KDA FC untuk musim 2023

(Pemain baharu pasukan KDA FC, Lee Tuck)

ALOR SETAR, 30 Disember - Penyerang skuad kebangsaan, Lee Andrew Tuck atau lebih dikenali sebagai Lee Tuck, sah bersama pasukan Kedah Darul Aman (KDA) FC bagi mengharungi saingan Liga Malaysia musim 2023.  Pengesahan KDA FC itu sekali gus menamatkan spekulasi ke mana destinasi yang dituju Lee Tuck selepas mengambil keputusan untuk tidak menyambung kontraknya bersama Sri Pahang FC. KDA FC dalam kenyataan memaklumkan, Lee Tuck yang mengikat kontrak selama setahun bersama Sang Kenari bakal mengisi slot kuota pemain tempatan terakhir bagi pasukan Liga Super musim 2023. Musim lepas beliau mewakili pasukan Sri Pahang FC dan mula beraksi sebagai pemain tempatan dalam saingan TM Piala Malaysia 2022.

(Foto FB Kedah Darul Aman FC)

Walaupun sebelum ini mengisi slot kuota import, Lee Tuck akhirnya mendapat kerakyatan secara naturalisasi pada Jun lepas dan baru-baru ini disenaraikan sebagai pemain Harimau Malaya bagi kejohanan Piala AFF Mitsubishi Electric 2022.  Lee Tuck bukan nama asing apabila mula menempa nama di Liga Malaysia sejak musim 2017 bersama Negeri Sembilan FC seterusnya bersama Terengganu FC yang menjadi kemuncak prestasinya sebagai pemain import.Kesungguhan tinggi, kental bertahan, bagai pahlawan di bahagian tengah dalam formasi bertahan adalah aset berharga buat Sang Kenari musim hadapan.  Kehadiran pemain berusia 34 tahun itu sudah pasti memperkukuhkan bahagian tengah Sang Kenari musim depan dan nombor 10 menjadi pilihan beliau di musim 2023.


Djokovic kembali bersaing di Australia

(Tenis ATP Akhir Turin,Pala Alpitour, Itali - 18 November 2022 Novak Djokovic dari Serbia meraikan kejayaannya selepas memenangi perlawanan peringkat kumpulan menentang pemain Rusia Daniil Medvedev / Foto REUTERS)

MELBOURNE, 30 Disember- Menjelang Tenis Terbuka Australia, bulan depan.Bekas pemain nombor satu dunia, Novak Djokovic tiba di Australia dalam misi merebut kembali gelaran kejohanan tersebut.

(Novak Djokovic dari Serbia berlatih menjelang kejohanan Antarabangsa Adelaide dan Terbuka Australia, di Memorial Drive Tennis Club di Adelaide, Australia, 29 Disember 2022 / Foto REUTERS)

Itu juga adalah penampilan sulungnya di negara berkenaan selepas hampir setahun tidak dibenarkan memasuki Australia akibat enggan mengambil vaksin COVID-19.November lalu, kerajaan Australia memberikan visa kepada warga Serbia itu untuk menyertai acara Grand Slam selepas mempertimbangkan semua faktor berkaitan.Pemain berusia 35 tahun itu memenangi Pusingan Akhir ATP Final bulan lalu, dan menjadi pilihan meraih gelaran Tenis Terbuka Australia.Seandainya bergelar juara maka Djokovic setaraf dengan Rafael Nadal yang telah meraih 22 gelaran Grand Slam.Kejohanan Terbuka Australia 2023 berlangsung di Melbourne Park bermula 16 hingga 29 Januari.- Reuters


Legenda hebat sepanjang zaman, Pele meninggal dunia pada usia 82 tahun

(Lionel Messi menerusi Instagramnya mendoakan agar "Roh Pele bersemadi dengan tenang" / Foto Instagram Leomessi)

SAO PAULO, 30 Disember- Pele, pemain legenda bola sepak Brazil, meninggal dunia pada Khamis pada usia 82 tahun.Dunia bola sepak antarabangsa dikejutkan dengan kematian pemain terhebat sepanjang zaman.Hospital Albert Einstein di Sao Paulo, tempat Pele sedang menjalani rawatan, berkata dia meninggal dunia pada pukul 3:27 petang 29 Disember 2023.

(Pemain bola sepak legenda Brazil Pele melambai kepada penonton sebelum bermulanya perlawanan akhir bola sepak lelaki bawah 17 tahun kejohanan Piala Subroto di stadium Ambedkar di New Delhi, India, 16 Oktober 2015 / Foto Reuters)

"Ia disebabkan oleh pelbagai kegagalan organ akibat perkembangan kanser kolon yang dikaitkan dengan keadaan perubatannya sebelum ini," katanya.Kematian satu-satunya lelaki yang memenangi Piala Dunia sebanyak tiga kali sebagai pemain disahkan di akaun Instagramnya.Pemergian mendiang disahkan anak perempuannya menerusi Instagram selepas sekian lama bergelut dengan penyakit kanser usus hingga menyebabkan pelbagai kegagalan organ.Pele atau nama sebenarnya Edson Arantes do Nascimento; dilahirkan dalam keluarga miskin di Sao Paulo, pada 23 Oktober 1940.Pele bergelar penjaring terbanyak sepanjang zaman bersama skuad kebangsaan Brazil apabila menjaringkan 77 gol dalam 92 penampilan.Mendiang satu-satunya pemain yang berjaya menjulang trofi Piala Dunia sebanyak tiga kali iaitu pada tahun 1958, 1962 dan 1970.Dalam pada itu, pemergian Pele yang dikenali genius bola sepak dengan gaya permainan 'bola sepak samba' menerima pelbagai reaksi daripada komuniti bola sepak dunia.Bintang sensasi Perancis, Kylian Mbappe berkata legasi Pele tiada galang gantinya dan akan dikenang sampai bila-bila.Manakala pemain terbaik Piala Dunia 2022 Lionel Messi menerusi Instagramnya mendoakan agar "Roh Pele bersemadi dengan tenang". - Reuters


India rancang bida hak penganjuran Sukan Olimpik 2036

NEW DELHI, 29 Disember- India merancang untuk membida penganjuran Sukan Olimpik musim 2036.

Menurut Menteri Sukan, Anurag Thakur pihaknya akan melobi hak penganjuran pada mesyuarat Jawatankuasa Olimpik Antarabangsa, tahun depan.

(Jika bidaan berjaya, India akan menjadi negara Asia keempat sebagai tuan rumah temasya itu selepas Jepun, Korea Selatan dan China/Foto Fail REUTERS)

Jelas beliau, ketika ini kerajaan bawah pimpinan Perdana Menteri, Narendra Modi sedang berusaha untuk menjadikan India sebagai kuasa sukan global.

Dana besar juga diperuntuk bagi membangunkan infrastruktur domestik dengan Ahmedabad akan dinamakan sebagai tuan rumah.

"Jika India meletakkan begitu banyak usaha untuk mempromosikan sukan, saya boleh memberi jaminan bahawa kami bukan sahaja akan menganjurkan Sukan Olimpik, kami akan menganjurkannya dengan cara yang besar," kata Thakur dalam satu temu bual dengan akhbar Times of India yang diterbitkan pada Rabu.

Jika bidaan itu berjaya, India akan menjadi negara Asia keempat sebagai tuan rumah temasya itu selepas Jepun, Korea Selatan dan China.-AFP


Liga Perdana Inggeris: Man City rapatkan jurang dengan pendahulu Arsenal

LEEDS, 29 Disember-Erling Haaland kembali memperlihatkan sentuhan magisnya apabila membantu pasukannya, Manchester City menewaskan Leeds United 3-1 awal pagi tadi.Kemenangan tersebut merapatkan jurang dibelakang pendahulu,Arsenal sebanyak lima mata.Bermain sebagai pasukan pelawat, anak buah Pep Guardiola tidak gentar dengan pasukan tuan rumah apabila melancarkan serangan bertali arus, namun dihampakan dengan kecemerlangan penjaga gol Leeds, Illan Meslier.Gol yang ditunggu-tunggu oleh Manchester City hadir pada minit akhir separuh masa pertama hasil jaringan Rodri.Memasuki separuh masa kedua, 'The Citizen' memperkemaskan jentera serangan mereka dengan asakan ke kubu Leeds.Hasilnya, Haaland berjaya menjaringkan gol kedua Manchester City pada minit ke-51 sebelum sekali lagi menjaringkan gol kedua peribadinya pada minit ke-64, bagi meletakkan kedudukan 3-0.Leeds United berjaya mendapatkan gol saguhati pada minit ke-73 dan menjadikan kedudukan 3-1 sehingga tamat permainan.Kekalahan tersebut meletakkan Leeds di kedudukan ke-15 liga, dua mata di zon penyingkiran.

(Penyerang Manchester City, Erling Haaland (kanan) ketika menjaringkan gol ketika menentang Leeds awal pagi tadi/ FOTO AFP)


Liga Perdana Inggeris: Havertz harap kemenangan bertemu Bournemouth sebagai isyarat kebangkitan Chelsea

LONDON, 29 Disember-Penyerang Chelsea, Kai Havertz percaya kemenangan ketika bertemu Bournemouth kelmarin bakal menyemarakkan rentak kemenangan pasukan itu di Liga Perdana Inggeris selepas dihantui kekalahan sebelum bermula Piala Dunia.Skuad 'The Blues' sebelum ini tewas dalam tiga aksi terakhir liga sebelum bermula Piala Dunia Qatar 2022, menyebabkan pasukan itu tergelincir dari kedudukan keenam liga.Kemenangan ke atas Bournemouth menyaksikan Chelsea kembali ke landasan tepat untuk berada di kedudukan terbaik sekaligus melayakkan diri ke Liga Juara musim depan."Saya sangat gembira dengan jaringan ketika menentang Bournemouth. Tetapi paling utama adalah untuk memenangi perlawanan. Itu lebih bermakna buat kami (pasukan)," ujar Harvetz kepada laman web rasmi Chelsea.Tambah Harvetz lagi, kemenangan kelmarin memberi keyakinan buat Chelsea mengharungi perlawanan seterusnya."Kemenangan akan memberikan kami keyakinan untuk terus memburu kemenangan. Kami tewas ketiga-tiga perlawanan sebelum liga direhatkan untuk Piala Dunia. Jadi, kemenangan penting pada perlawanan pertama selepas liga disambung. Kami gembira dapat melakukannya", katanya.Pemain antarabangsa Jerman itu turut berkata Chelsea perlu menang pada perlawanan akan datang kerana setiap perlawanan yang dilalui adalah sukar.Sementara itu, Chelsea memulakan langkah pertama dengan menandatangani penyerang David Datro Fofana dari kelab Molde pada jendela perpindahan pemain Januari depan.Pemain antarabangsa Ivory Cost tersebut yang menjaringkan 24 gol dan membuat 65 penampilan buat kelab Norway itu dijangka menyertai 'The Blues' pada sambutan Tahun baru.Kehadiran Fofana dijangka memberi banyak pilihan buat pengurus Graham Potter selepas penyerang Armanda Broja terpaksa diketepikan selama satu musim susulan kecederaan ligamen yang dialaminya.-AFP

(Penyerang Chelsea, Kai Havertz (kiri) dan pertahanan Bournemouth, Lloyd Kelly(Kanan) dalam pertembungan bagi menguasai bola ketika pertemuan kedua-dua pasukan kelmarin /FOTO AFP)


Liverpool sahkan Gakpo milik mereka

UNITED KINGDOM, 29 Disember- Liverpool secara rasmi mengesahkan bahawa penyerang Belanda, Cody Gakpo menyertai kelab itu, pada Rabu.Gakpo menjaringkan tiga gol pada Piala Dunia untuk Belanda sebelum ini dikaitkan perpindahan untuk menyertai pesaing Liverpool iaitu Manchester United."Liverpool telah mencapai persetujuan untuk pemindahan Gakpo dari PSV Eindhoven, tertakluk kepada permit kerja," kata Liverpool dalam satu kenyataan.Liverpool memaklumkan akan membayar yuran permulaan sebanyak £37 juta (RM197 juta) dengan Gakpo menandatangani kontrak sehingga 2028.Sementara bagi Gakpo, Liverpool adalah kelab hebat untuk dia sertai dengan dengan barisan pemain yang berpengalaman dan terkemuka.“Saya fikir ini adalah kelab yang hebat untuk saya sertai. Saya akan pamerkan kemampuan saya dan cuba membantu pasukan mencapai lebih banyak detik indah yang telah mereka lakukan dalam beberapa tahun lalu. "Secara peribadi, Liverpool adalah kelab yang terbaik untuk saya berkembang dengan barisan pemain yang hebat di sini, saya akan pelajari banyak perkara," kata Gakpo kepada laman web Liverpool.Ketibaan penyerang berusia 23 tahun itu adalah usaha untuk memantapkan lagi barisan hadapan Liverpool selepas pembelian Luis Diaz dan Darwin Nunez musim ini. -AFP


Dua pemenang pingat angkat berat Sukma ke-20 positif doping

JOHOR BAHARU, 29 Disember-Agensi Anti Doping Malaysia (Adamas) mengesahkan dua pemenang pingat acara angkat berat pada temasya itu positif bahan terlarang jenis ‘anabolic androgenic steroid’.

Menurut Presiden Persekutuan Angkat Berat Malaysia (PABM) Datuk Ayub Rahmat, salah seorang daripada dua atlet lelaki itu pernah dicadangkan untuk digantung daripada SUKMA 2022.Jelas beliau, PABM menerima keputusan doping tersebut menerusi surat daripada Adamas bertarikh 23 Disember. Kedua-duanya didapati positif doping steroid yang diklasifikasikan sebagai S1 dalam senarai bahan terlarang Agensi Anti-Doping Dunia (WADA).Adamas juga telah menghantar surat kepada dua atlet berkenaan, yang mana mereka mempunyai 14 hari untuk membuka sampel B sebelum 10 Januari 2023.Sebelum ini, tiga atlet angkat berat dari Terengganu dan Perlis, gagal ujian doping beberapa hari sebelum temasya sukan itu bermula.


Piala AFF 2023: Harimau Malaya patut dapat sepakan percuma- Subkhiddin

KUALA LUMPUR, 28 Disember-Pengadil berpengalaman negara, Subkhiddin Mohd. Salleh berpendapat kekalahan 0-3 Malaysia kepada Vietnam harus diterima dengan hati terbuka.Bagaimanapun keputusan penalti yang dihadiahkan oleh pengadil perlawanan Ryuji Sato kepada Vietnam boleh dipertikaikan.Jelas Subkhidin, Sato wajar melihat kekasaran pertama yang dilakukan pemain Vietnam, Doan Van Hau terhadap pertahanan Malaysia, Azam Azmi Murad terlebih dahulu sebelum melihat kesalahan kedua yang dilakukan Azam ke atas Van Hau.Jelasnya senario pertama iaitu kad merah ke atas Azam memang wajar atas kesalahan tindakan pemain pertahanan itu kepada penyerang lawan di luar padang.Bagaimanapun, senario kedua iaitu kesalahan pemain Vietnam menolak Azam di dalam kawasan penalti Malaysia tetap perlu diambi kira, sekali gus keputusan yang tepat ialah sepakan percuma diberikan kepada skuad negara. Beliau bagaimanapun menegaskan, keputusan perlawanan itu sudah muktamad dan sebarang rayuan yang mahu dilakukan Malaysia tidak akan mengubah keputusan tersebut. Pada perlawanan kelmarin, pasukan negara terpaksa akur dengan kekalahan 3-0 dalam perlawanan yang berlangsung di di Stadium My Dinh, Hanoi.


Misi di Sepanyol: Muhammad Soleh mahu jadi pemain profesional

(Muhammad Soleh Ahmad Shukri pada majlis pengumuman penajaan beliau ke Akademi Bola Sepak Antarabangsa Malaga City, Sepanyol/BERNAMA)

PETALING JAYA, 28 Disember- Pemain bola sepak muda negara Muhammad Soleh Ahmad Shukri yang akan menyertai Akademi Malaga City FC di Sepanyol selama setahun bermula bulan depan menanam tekad untuk bergelar pemain bola sepak profesional suatu hari nanti. Muhammad Soleh, 17, yang akan berlepas esok tidak dapat menyembunyikan perasaan gembira apabila mendapat tawaran menyertai akademi berkenaan bulan lepas dan berjanji untuk menguasai teknik permainan bola sepak sebaiknya sepanjang di Sepanyol.Anak jati Terengganu itu berkongsi dia sudah berkecimpung dalam sukan bola sepak sejak berusia 7 tahun, namun hanya serius untuk berada dalam arena bola sepak negara tiga tahun lalu bermula dengan menjadi pemain sayap kanan kelab FC 1Goal. “Saya sangat gembira untuk ke Akademi Malaga bagi memperbaiki pengetahuan berkenaan bidang bola sepak walaupun agak sedih kerana ini merupakan pengalaman kali pertama saya berpisah dengan keluarga.

Namun, saya yakin saya mampu membuat ahli keluarga bangga dengan pencapaian saya nanti dan berharap mampu berkongsi ilmu bola sepak bersama dengan yang lain apabila sudah habis menyertai akademi ini nanti,” katanya. Muhammad Soleh ditemui pemberita selepas menerima sumbangan barangan kesihatan bernilai kira-kira RM2,000 daripada Hospital Pakar KPJ Damansara yang disampaikan Ketua Pegawai Eksekutif Dr Ahmad Syukri Jamaludin dan pakar perunding Ortopedik, Kecederaan Sukan dan Trauma Dr Rozman Md Idrus di sini hari ini. Bagi ayah Muhammad Soleh, Datuk Dr Ahmad Shukri Md Salleh yang juga Pakar Perunding Perubatan dan GastroHepatologi KPJ Damansara, beliau tidak menyangka anak bongsu daripada empat adik-beradik itu memilih menjadikan bola sepak sebagai kerjaya profesional.Beliau yang akan turut berangkat ke Sepanyol esok selama sebulan untuk memberi sokongan kepada Muhammad Soleh bersyukur kerana anaknya itu mampu membahagikan masa antara pelajaran dan kerjaya bola sepak sebaiknya.Selain Muhammad Soleh, hampir 10 pemain muda negara sebelum ini pernah memasuki akademi bola sepak serta pasukan pembangunan terkemuka antarabangsa termasuk Aqil Arazi Aziz di AS Cannes, Perancis; Allee Putra Azril (Akademi Malaga City FC, Sepanyol) serta Omar Raiyan Kama Azlan di Serbia dengan kelab Red Star Belgrade. - BERNAMA


Kim Pan Gon mohon maaf atas kekalahan kepada Vietnam

HANOI, 28 Disember- Ketua jurulatih Harimau Malaya, Kim Pan Gon memohon maaf kepada semua peminat bola sepak tanah air atas kekalahan 3-0 kepada Vietnam pada aksi Kumpulan B saingan Piala AFF 2022 di Stadium Nasional My Dinh, di sini, malam tadi.Jurulatih berusia 53 tahun dari Korea Selatan itu tampil membuat permohonan maaf kepada rakyat Malaysia kerana gagal meraih kemenangan dan menyifatkan Vietnam menampilkan aksi yang lebih baik.“Namun bagi skuad Harimau Malaya, pemain telah cuba yang terbaik, malah mereka mengikut arahan barisan kejurulatihan dan pada babak pertama, mengawal keadaan sehingga kesilapan semasa tendangan sudut.“Ada peluang untuk menang malam ini tetapi saya tidak tahu apa yang berlaku, saya perlu kembali dan lihat. Saya tidak ada aduan mengenai pemain dan mungkin jika saya buat silap, kami akan semak untuk membetulkan sesuatu sebelum pertembungan dengan Singapura,” katanya semasa sidang media selepas perlawanan tersebut.Mengulas lanjut mengenai pertemuan dengan Singapura di Stadium Nasional Bukit Jalil pada 3 Januari, jurulatih itu berkata: “Kami tidak mempunyai masa untuk berlengah lagi, kami akan cepat pulih dan merancang dengan baik untuk perlawanan dengan Singapura,” katanya.

Pemain skuad kebangsaan Brendan Seng Ling Gan diasak oleh pemain pasukan Vietnam pada aksi perlawanan Kumpulan B AFF Mitsubishi Electric Cup 2022 di antara Malaysia menentang Vietnam di Stadium Nasional My Dinh malam tadi / FOTO BERNAMA

Sementara itu, ketua jurulatih Vietnam, Park Hang Seo, berpendapat Malaysia tidak mempunyai sebab untuk mengadu tentang keputusan itu terutama penalti kontroversi yang diberikan dan tindakan buang padang pemain pertahanan Muhammad Azam Azmi Murad kerana kekasaran yang jelas di luar kawasan permainan ke atas Doan Van Hau.Jurulatih dari Korea Selatan itu menegaskan bahawa bola sepak adalah sukan yang mempunyai peraturan dan mana-mana pemain yang melakukan kesalahan akan dihukum."Bola sepak adalah sukan di mana kami perlu melakukan apa yang kami mampu untuk menang, tetapi bola sepak juga mempunyai peraturan. Jadi, jika anda melanggar peraturan, anda akan dihukum," katanya. -BERNAMA


Malaysia tewas 0-3 kepada Vietnam pada aksi penuh kontroversi

HANOI, 28 Disember- Skuad Harimau Malaya mengalami kekalahan pertama dalam aksi kumpulan B selepas tumpas 0-3 kepada tuan rumah, Vietnam.Perlawanan yang berlangsung di Stadium My Dinh, di sini malam tadi turut menyaksikan kedua-dua pasukan hilang seorang pemain akibat dilayangkan kad merah.Vietnam meraih gol pembukaan pada minit ke-28 menerusi tandukan Nguyen Thien Linh hasil sepakan sudut.Juara dua kali itu kemudian terpaksa bermain dengan 10 orang pemain selepas Nguyen Van Toan menerima kad kuning kedua kerana mengasari Dominic Tan pada minit ke-32.Bagaimanapun situasi itu tidak meruntuhkan moral tuan rumah apabila meledak dua gol lagi pada babak kedua.Skuad kendalian Park Hang Seo menambah gol selepas dihadiahkan sepakan penalti kontroversi yang menyaksikan pemain pertahanan negara, Azam Azmi dibuang padang pada minit ke-62.Que Ngoc Hai tidak berdepan masalah untuk menyempurnakan sepakan penalti tersebut sebelum jaringan Nguyen Huang Duc minit ke-83 melengkapkan kemenangan Vietnam.

(Reaksi kecewa pemain kebangsaan selepas tewas 0-3 kepada Vietnam di Stadium My Dinh / Foto BERNAMA)

Kemenangan itu membolehkan Vietnam merampas kedudukan pendahulu Kumpulan B dengan mengumpul enam mata selepas dua perlawanan.Malaysia dan Singapura yang juga mengumpul 6 mata berada di kedudukan kedua dan ketiga berikutan perbezaan jaringan.Singapura akan menentang Malaysia di Stadium Nasional Bukit Jalil pada 3 Januari depan.


Kejayaan anak muda Malaysia di persada dunia: Emman Azman juara gusti MCW Intercommonwealth

(Emman Azman juara gusti Melbourne City Wrestling (MCW) Intercommonwealth / Foto FB malaysia Pro Wrestling)

KUALA LUMPUR, 27 Disember- Siapa sangka anak muda kelahiran Malaysia, Emman Azman diangkat sebagai juara gusti Melbourne City Wrestling (MCW) Intercommonwealth. Beliau menewaskan ahli gusti profesional Australia Mick Moretti dan Adam Brooks yang turut bertanding pada 26 November lalu di Thornburry Theatre.

Emman yang dikenali sebagai 'Golden Boy' menyatakan hasrat beliau untuk membawa nama Malaysia ke persada dunia dan ingin dirinya dicontohi golongan muda lain yang meminati gusti."Slowly emman memang hendak orang tahu siapa kami dan kenapa kami boleh jadi Pro Wrestler dan boleh menang tali pinggang overseas juga. "Kalau emman tidak boleh buat contoh ini, macam mana orang lain nak ikut jejak langkah saya. Macam mana orang nak ikut jadi peninju jika mereka ingat kami tidak boleh keluar dari negara sendiri, tidak salah jika kita bermimpi an mempunyai impian untuk masuk sehingga ke peringkat Amerika Syarikat iaitu WWE, walaupun itu hanya mimpi, tapi sebenarnya kita boleh buat macam itu,"katanya.Emman memulakan kerjaya sebagai ahli gusti profesional sejak tahun 2014 dan merupakan antara empat pelajar terawal di Malaysia Pro Wrestling Centre (MYPW).Tambahnya, beliau akan pulang ke tanahair pada Jumaat ini untuk meraikan kejayaan beliau.Beliau akan membawa pulang tali pinggang kejuaraan Melbourne City Wrestling (MCW) Intercommonwealth.


Juara Dunia Aaron-Wooi Yik ceriakan arena sukan negara 2022

KUALA LUMPUR, 27 Disember- Kejayaan beregu lelaki negara Aaron Chia-Soh Wooi Yik mencipta sejarah muncul pemain Malaysia pertama meraih gelaran juara dunia pada Ogos lepas, menjadi pencapaian paling cemerlang buat arena sukan negara sepanjang tahun ini.Aaron, 25, dan Wooi Yik, 24, menamatkan penantian 45 tahun Malaysia untuk menyaksikan juara dunia di pentas kejohanan badminton apabila berjaya menewaskan beregu veteran dan bekas juara dunia tiga kali, Mohamad Ahsan-Hendra Setiawan dari Indonesia 21-19, 21-14 di Tokyo, Jepun.Kejayaan itu juga sekali gus memadam badi tanpa gelaran buat beregu berkenaan yang digandingkan sejak 2017, dengan satu-satunya gelaran cemerlang dimenangi mereka adalah pingat emas Sukan SEA 2019, selain pencapaian merangkul gangsa Sukan Olimpik Tokyo 2020.Terdahulu, Aaron-Wooi Yik membantu skuad badminton negara membuka tirai tahun ini dengan kejayaan meraih gelaran sulung Kejohanan Berpasukan Asia di Setia Alam, Selangor dari 15 hingga 20 Februari.Malaysia muncul juara kategori lelaki menewaskan musuh tradisi, Indonesia 3-0 pada aksi final manakala skuad wanita meraih gangsa selepas kecundang 0-3 kepada Korea Selatan di separuh akhir.Bagi saingan individu Kejohanan Asia yang berlangsung di Manila, Filipina pada 26 April hingga 1 Mei, Lee Zii Jia merangkul gelaran perseorangan lelaki manakala Aaron-Wooi Yik meraih perak.Namun, secara keseluruhannya, prestasi atlet Malaysia pada dua temasya utama tahun ini – Sukan Komanwel Birmingham 2022 dan Sukan SEA Hanoi 2021 - tidaklah begitu membanggakan walaupun sasaran rendah yang ditetapkan berjaya dicapai.Di Birmingham, kontinjen negara mencapai sasaran enam pingat emas apabila berjaya membawa pulang tujuh emas, lima perak dan 12 gangsa dengan berada di kedudukan ke-10, pencapaian lebih baik berbanding edisi lepas di Gold Coast, Australia (7-5-12) untuk berada di tempat ke-12.Skuad badminton, angkat berat dan gimrama menjadi penyelamat apabila masing-masing menyumbang dua emas manakala satu lagi kilauan emas hadir daripada atlet para menerusi acara powerlifting, bagaimanapun prestasi kem terjun, berbasikal dan boling padang tidak seperti diharapkan.Di Hanoi pula, Malaysia yang menghantar kontinjen seramai 584 atlet, berjaya mengatasi sasaran 36 pingat emas, 35 perak dan 75 gangsa dengan merangkul 39-45-90 pingat atau 7.43 peratus daripada keseluruhan emas yang dipertandingkan untuk menamatkan saingan di kedudukan keenam keseluruhan.Namun, pencapaian berkenaan adalah terburuk Malaysia di temasya dwitahunan itu dan kali kedua tidak berada di kedudukan lima terbaik selepas edisi 1983 di Singapura, terutamanya apabila skuad olahraga dan renang sekadar membawa pulang masing-masing lima daripada 47 emas dan satu daripada 40 emas ditawarkan.Kontinjen para, bagaimanapun boleh mengukir senyuman apabila membawa pulang 36 pingat emas, 20 perak dan 14 gangsa dari Sukan Para ASEAN (APG) di Solo, Indonesia, iaitu pencapaian lebih dua kali ganda berbanding sasaran 16 emas.Walaupun tampil di kota Jawa Tengah itu dengan saiz kontinjen yang kecil dengan hanya melibatkan 73 atlet, pencapaian cemerlang enam sukan - renang, olahraga, badminton, memanah, tenis berkerusi roda dan ping pong – telah membantu kejayaan kontinjen negara pada temasya sukan itu.Di sebalik kejayaan manis, arena sukan negara turut dikejutkan dengan khabar duka apabila jaguh berbasikal trek negara Datuk Mohd Azizulhasni Awang terpaksa menjalani pembedahan jantung terbuka pada 21 April di Melbourne, Australia, menyaksikan beliau perlu berehat lebih enam bulan daripada pertandingan.Pemenang pingat perak keirin Sukan Olimpik Tokyo 2020 itu disahkan mengalami masalah jantung jarang ditemui dikenali sebagai arteri koronari kanan yang menyalur dari aorta di posisi janggal/ganjil (AAORCA).Pelumba berusia 34 tahun yang kembali beraksi di Liga Juara-Juara Trek Persekutuan Berbasikal Antarabangsa (UCI) pada November, kini berada dalam misi memburu kelayakan ke Sukan Olimpik Paris 2024.Landskap sukan negara juga tidak lari daripada kontroversi pada 2022, apabila pemain badminton nombor satu negara Lee Zii Jia mengumumkan keluar daripada Persatuan Badminton Malaysia (BAM) pada Februari untuk bergerak sebagai pemain profesional.

(Beregu negara, Aaron Chia dan Soh Wooi Yik)

Tindakan pemain berusia 24 tahun itu hampir ‘memakan’ kariernya apabila BAM membuat pertimbangan untuk menggantungnya selama dua tahun namun ia diselesaikan secara baik selepas pertemuan dengan beberapa pihak termasuk bekas Perdana Menteri Datuk Seri Ismail Sabri Yaakob serta Menteri Belia dan Sukan ketika itu, Datuk Seri Ahmad Faizal Azumu.Selain itu, isu doping turut mencemarkan imej sukan negara apabila tiga atlet angkat berat (dua Terengganu, satu Perlis) termasuk seorang berusia 16 tahun, disahkan positif penggunaan bahan terlarang jenis Metandienone, Tebutaline dan Oxymetholone pada ujian sebelum Sukan Malaysia (Sukma) ke-20 berlangsung pada 16 hingga 24 September lepas.Ia menyaksikan Persekutuan Angkat Berat Malaysia (PABM) mengundur diri daripada mengendalikan acara angkat berat Sukma, menyebabkan Majlis Sukan Negara (MSN) terpaksa mengambil alih sendiri pertandingan namun sebarang rekod dicipta tidak diiktiraf.Setelah pelbagai episod suka dan duka mewarnai arena sukan tanah air sepanjang tahun ini, Sukan SEA Kemboja dari 5 hingga 17 Mei dan Sukan Asia Hangzhou, yang ditangguh setahun ke September tahun depan serta kejohanan kelayakan Paris 2024, bakal menjadi tumpuan peminat sukan tempatan pada 2023. -BERNAMA


Liverpool sambar Gakpo

EINDHOVEN, 27 Disember- Liverpool dilaporkan telah memenangi perlumbaan bagi menandatangani penyerang antarabangsa Belanda, Cody Gakpo selepas PSV Eindhoven mencapai persetujuan bersama semalam.Gakpo penjaring terbanyak Belanda pada Piala Dunia 2022 di Qatar sebelum ini dikaitkan dengan perpindahan ke seteru utama Liverpool, Manchester United."PSV dan Liverpool mencapai persetujuan berhubung perpindahan Cody Gakpo", menurut kenyataan yang dikeluarkan PSV.

(Pemain Belanda, Cody Gakpo / FOTO AFP)

Kenyataan itu turut menyebut Gakpo akan ke England dalam masa terdekat bagi melengkapkan keperluan bagi tujuan perpindahan.Pengurus besar PSV, Marcel Brands berkata yuran perpindahan Gakpo dipercayai memecahkan rekod kelab Belanda.Menurut laporan, harga yuran perpindahan tersebut mencecah sekurang-kurangnya 50 juta Euro.Kehadiran Gakpo bakal menambah pilihan kepada Liverpool dibahagian serangan selepas berjaya mengikat Luis Diaz dan Darwin Nunez sebelum ini.'The Reds' kini berada di tempat keenam liga, selepas permulaan hambar pada awal musim.Liverpool mencatatkan kemenangan ketiga berturut-turut selepas menewaskan Aston Villa 3-1-AFP


Liga Perdana Inggeris :Arsenal lebarkan kedudukan sebagai pendahulu

LONDON, 27 Disember-Arsenal bangkit daripada ketinggalan sebelum menang 3-1 keatas West Ham pagi tadi.Kemenangan tersebut mengukuhkan kedudukan Arsenal selaku pendahulu liga dengan kelebihan tujuh mata.Gol-gol daripada Bukayo Saka dan Gabriel Martinelli lima minit selepas separuh masa kedua perlawanan mengubah rentak perlawanan sebelum Eddie Nketiah melengkapkan gol ketiga 'The Gunners'.Terdahulu, West Ham bermula garang mengejutkan Arsenal 1-0 hasil jaringan Said Benrahma menerusi sepakan penalti pada separuh masa pertama perlawanan.Pengurus Arsenal, Mikel Arteta menyifatkan sikap tenang yang ditunjukkan para pemainnya merupakan kunci utama kepada kemenangan pasukan yang berpengkalan di utara London itu.

(Pengurus Arsenal, Mikel Arteta ketika perlawanan menentang West Ham / FOTO AFP)

"Kami menunjukkan ketenangan dan tidak panik. Pamain melakukan apa yang sepatutnya dilakukan bagi memenangi perlawanan", ujar Arteta.

Arteta tidak membuat sebarang perubahan kepada senarai kesebelasan utama dengan menurunkan William Saliba yang baru saja pulang selepas membantu skuad Perancis menjadi naib juara Piala Dunia 2022 di Qatar.Langkah tersebut ternyata memakan diri selepas Saliba menjatuhkan penyerang West Ham, Jarod Bowen di dalam kotak penalti yang disempurnakan Said Benrahma. Sementara itu, ketua pasukan West Ham Declan Rice menganggap Arsenal mampu menjuarai gelaran liga sekiranya sentiasa kekal konsisten pada setiap perlawanan."Mereka merupakan pasukan pilihan. Arsenal dibarisi pemain-pemain muda yang berbakat dan mampu mencabar kejuaraan liga kali ini." kata Rice lagi.Juara bertahan Manchester City mampu mengurangkan kelebihan Arsenal kepada lima mata sekiranya menang pada pertemuan menentang Leeds United malam ini.Arsenal kini berada di puncak liga dengan 40 mata diikuti Newcastle United dengan 33 mata. Juara bertahan, Manchester City pula di kedudukan ketiga dengan 32 mata.-AFP


Kemelut Faisal, TFC diharap dapat selesai secara baik

KUALA TERENGGANU, 27 Disember- Persatuan Bola Sepak Negeri Terengganu (PBSNT) meminta bekas pemain Terengganu FC (TFC) Faisal Abd Halim menghantar surat rasmi kepada Terengganu Football Club Sdn Bhd (TFCSB) bagi menyelesaikan pertikaian antara kedua-dua pihak berkenaan.Ia susulan kenyataan pemain kebangsaan itu yang mendakwa bahawa gaji terakhir beliau dipotong tanpa mengikut prosedur atau sebarang amaran daripada pihak pengurusan TFCSB. Menteri Besar Terengganu yang juga Presiden PBSNT, Datuk Seri Dr Ahmad Samsuri Mokhtar berkata perkara tersebut boleh diselesaikan secara baik tanpa perlu melibatkan pihak lain termasuk media."Kita menunggu surat daripada pihak beliau. Kita juga akan berkomunikasi secara rasmi. Terdapat isu yang perlu diselesaikan dan beliau sebenarnya boleh membuat rayuan," katanya ketika ditemui pemberita selepas Kongres Tahunan PBSNT 2022 di Batu Buruk, di sini.

(Tindakan tersebut disifatkan sebagai menyalahi peraturan kelab)

Ahmad Samsuri turut meluahkan rasa terkilan dengan tindakan pemain itu yang sebelum ini sering membuat kenyataan berunsur kontroversi kepada media dan meluahkan rasa tidak puas hati kepada pihak pengurusan TFCSB menerusi media sosial.Tindakan tersebut disifatkannya sebagai menyalahi peraturan kelab.


Al Nassr FC sabar tunggu Ronaldo

RIYADH, 26 Disember-Kelab bola sepak Arab Saudi, Al Nassr FC masih menunggu keputusan bintang sensasi Cristiano Ronaldo sama ada bersetuju untuk menyertai kelab berkenaan.Pengarahnya, Marcelo Salazar berkata rundingan untuk mendapatkan bintang Portugal itu sudah dimulakan.Ronaldo, 37 tahun yang pernah beraksi bersama Real Madrid dan Juventus telah meninggalkan kelab terbarunya, Manchester United November lalu.Al Nassr mula mengintai peluang untuk mendapatkan khidmat pemain itu sejak awal Disember dan setakat ini belum ada sebarang perjanjian mengenai perkara itu dimuktamadkan.Menurut Salazar, pihaknya kini masih menunggu kata putus dari Ronaldo dan mereka mungkin akan mendapat jawapan sebelum Januari 2023.

"Saya tidak boleh mengatakan ya atau tidak setakat ini. Kita tunggu dan lihat hasilnya bagaimana menjelang penghujung tahun.

"Seperti yang anda saksikan, ini rundingan yang sangat besar, bukan sahaja untuk kelab, tetapi untuk negara dan bola sepak dunia dan perlu dikendalikan oleh pihak berkuasa yang lebih tinggi," katanya.Dalam laporan lain mengatakan, Al Nassr menawarkan kontrak bernilai 600 juta euro bagi tempoh 3 tahun.


Liverpool buru tempat ke Liga Juara musim depan

LIVERPOOL, 26 Disember-Liverpool perlu menamatkan saingan musim ini dalam kelompok empat teratas jika mahu beraksi dalam kempen Liga Juara-Juara Eropah serta menarik minat pemain bintang ke Anfield, musim depan.Demikian jelas pengurusnya, Jurgen Klopp mengenai minat The Reds terhadap bintang muda England, Jude Bellingham menjelang pertemuan 'Boxing Day' dengan Aston Villa awal pagi esok.Musim ini Liverpool menampilkan prestasi tidak menentu sehingga menyaksikan mereka di tangga keenam liga, tujuh mata di belakang posisi keempat yang menawarkan slot kelayakan ke Liga Juara-Juara Eropah.

(Pengurus Liverpool, Jurgen Kloop / FOTO AFP)

Klopp menjelaskan, posisi 4 teratas tetap menjadi misi utama Liverpool selepas juara 2019 itu jauh ketinggalan 15 mata kepada pendahulu Arsenal.Pengendali dari Jerman itu juga tanpa berselindung mendedahkan minatnya terhadap penyerang Borussia Dortmund, Jude Bellingham.Tambahnya, pemain berusia 19 tahun itu akan memilih Anfield sebagai destinasi musim depan jika The Reds berjaya layak ke kempen Eropah.Liverpool berdepan krisis kecederaan apabila turun menentang Aston Villa esok tanpa trio penyerang Luis Diaz, Diogo Jota dan Roberto Firmino.


Zidane calon utama latih Brazil

PARIS, 26 Disember-Zinedine Zidane antara calon yang dipertimbangkan untuk mengisi jawatan pengendali Brazil, lapor media Perancis, L’Equipe.Konfederasi Bolasepak Brazil (CBF) kini masih lagi mencari calon terbaik bagi mengisi kekosongan jawatan ketua jurulatih susulan perletakan jawatan Tite sejurus selepas "La Selecao" tewas di suku akhir Piala Dunia 2022.Zidane atau lebih dikenali dengan panggilan Zizou kini tidak membimbing mana-mana pasukan selepas meninggalkan Real Madrid pada Mei 2021.

(Legenda dan bekas Pengurus Real Madrid / FOTO AFP)

Mauricio Pochettino, Thomas Tuchel atau Rafael Benitez antara calon lain yang turut dikaitkan untuk kerusi panas itu.Selain Brazil, legenda Perancis itu turut dikaitkan dengan Kelab Serie- A, Juventus bagi menggantikan pengurus ketika ini, Massimiliano Allegri.Zidane memenangi tiga Liga Juara-Juara Eropah berturut-turut sebagai pengendali Real Madrid dari musim 2015-16 sehingga 2017-18, dan turut mengungguli La Liga pada musim 2016-17 serta 2


Mohamad Faisal mahu terus jadi ‘mesin gol’ ketika bertemu Vietnam

(Ketua jurulatih kebangsaan Kim Pan Gon (kanan) bersama pemain sayap kiri Mohamad Faisal Abdul Halim pada sidang media aksi ketiga Kumpulan B saingan Piala Persekutuan Bolasepak ASEAN (AFF) 2022 di Ibu Pejabat Persekutuan Bolasepak Vietnam (VFF)/BERNAMA)

HANOI, 26 Disember- Pemain sayap sensasi negara Mohamad Faisal Abdul Halim mempunyai misi serampang dua mata pada perlawanan ketiga Kumpulan B saingan Piala Persekutuan Bolasepak ASEAN (AFF) 2022 menentang Vietnam di Stadium Nasional My Dinh di sini esok. Mohamad Faisal, yang meledak keseluruhan tiga gol untuk muncul penjaring terbanyak bersama kejohanan setakat ini, berazam melebarkan rekod jaringannya dan memastikan Malaysia meraih kemenangan sekali gus mengesahkan kemaraan ke peringkat separuh akhir.Pemain baharu Selangor FC berusia 24 tahun itu sekali lagi menegaskan skuad Harimau Malaya bertandang ke Hanoi untuk membawa pulang tiga mata dan akan memberikan segalanya di padang untuk merealisasikan perkara tersebut.“Perlawanan esok adalah aksi yang sukar dan kebanyakan pemain akan beraksi menentang Vietnam buat pertama kali, jadi saya perlu terus meledak gol dan bantu pasukan.“Kami datang sini untuk menang dan tidak mahu dimalukan kerana mahu keluarga dan rakyat Malaysia bangga. Vietnam ada pemain yang baik tapi kami sudah sedia dengan cabaran mereka,” katanya pada sidang media praperlawanan di Ibu Pejabat Persekutuan Bolasepak Vietnam (VFF) di sini hari ini.Pada masa sama, Mohamad Faisal berkata beliau memiliki keyakinan tinggi terhadap rakan sepasukan meskipun banyak pihak pada awalnya meragui kemampuan skuad itu selepas senarai akhir 23 pemain dikeluarkan susulan ketiadaan ramai pemain utama.Beliau percaya setiap pemain mempunyai potensi serta berupaya memainkan peranan masing-masing dengan baik namun tidak memiliki peluang dan ruang untuk mempamerkan kemampuan bersama pasukan negara.

(Pemain sayap kiri kebangsaan Mohamad Faisal Abdul Halim bercakap pada sidang media aksi ketiga Kumpulan B saingan Piala Persekutuan Bolasepak ASEAN (AFF) 2022 di Ibu Pejabat Persekutuan Bolasepak Vietnam (VFF)/BERNAMA)

Malaysia menewaskan Myanmar 1-0 pada aksi pembukaan kumpulan di Yangon Rabu lepas sebelum membelasah Laos 5-0 di Stadium Nasional di Bukit Jalil pada Sabtu.Selepas dua perlawanan, Malaysia mendahului saingan kumpulan dengan mengumpul enam mata, Vietnam dan Singapura yang baru beraksi sekali masing-masing berkongsi tiga mata di posisi kedua dan ketiga manakala Myanmar dan Laos di kedudukan dua tercorot tanpa mata.Untuk rekod, percubaan Malaysia meraih kemenangan ketika berdepan Vietnam dalam tempoh hampir sedekad ini sering menemui jalan buntu yang menyaksikan badi tanpa kemenangan sejak 2014 masih belum berjaya ditamatkan.Tempoh lapan tahun kebelakangan ini menyaksikan Malaysia belum berjaya menumpaskan Vietnam dalam semua pertandingan - kalah enam kali dan seri sekali. Kali terakhir Malaysia menang ialah pada separuh akhir kedua Piala AFF 2014 dengan keputusan 4-2. -BERNAMA


Skuad Piala Dunia Maghribi jadi inspirasi Pasukan HAQ di MLBB M4

(Timbalan Menteri Belia dan Sukan Adam Adli Abd Halim bergambar bersama pemain-pemain pasukan Todak danTeam HAQ sebelum berlepas ke Indonesia bagi menyertai kejohanan Mobile Legends:Bang Bang M4 World Championship di Lapangan Terbang Antarabangsa Kuala Lumpur (KLIA)/BERNAMA)

SEPANG, 26 Disember- Persembahan menakjubkan pasukan Maghribi di pentas Piala Dunia 2022 baru-baru ini menjadi inspirasi buat skuad sukan elektronik, Haq untuk mencipta kejutan pada Kejuaraan Dunia Mobile Legends Bang Bang (MLBB) M4, bermula 1 hingga 15 Januari ini.Jurulatih pasukan, Khairul Azman Mohd Sharif berkata biarpun berdepan tugas sukar menyaingi nama-nama besar yang turut membuat penampilan di pentas berprestij itu, Haq mempunyai keunikan tersendiri bagi memberi cabaran sengit kepada setiap pasukan bertanding.“Pasukan Haq mempunyai identiti tersendiri iaitu kami guna 'hero' (watak) lain daripada orang lain dan mempunyai taktikal yang tiada orang lain di Malaysia buat, itu adalah keunikan kami,” katanya.Khairul Azman berkata demikian kepada pemberita di Lapangan Terbang Antarabangsa Kuala Lumpur (KLIA) di sini hari ini, sebelum berlepas ke Jakarta, Indonesia yang merupakan tuan rumah kejohanan itu.Bagi saingan kumpulan, pasukan Haq diundi bersama S11 Gaming Argentina, RRQ Akira dan The Valley dengan ketiga-tiga pasukan itu merupakan juara di Argentina, Brazil dan Amerika Utara.Sementara itu, pengasas pasukan Haq, (Mohammad Aimanulhaq Zaharudin berkata biarpun terdapat pencabar yang memandang rendah kemampuan mereka, ia tidak sesekali mematahkan semangat pasukan itu untuk menampilkan aksi cemerlang.

“Sejujurnya tahap pasukan Haq masih di peringkat permulaan, justeru dapat bertanding di kejohanan dunia kami anggap ia satu pengalaman yang diperlukan untuk ke peringkat seterusnya,” katanya.Selain Haq, satu lagi pasukan yang mewakili Malaysia dalam kejohanan itu ialah Todak, yang merupakan penyertaan keempat berturut-turut pasukan itu pada saingan tersebut.Sebanyak 16 pasukan dari seluruh dunia bakal berentap merebut gelaran juara yang menawarkan hadiah wang terkumpul sebanyak AS$800,000. -BERNAMA


MGF cadang hantar gimnas lelaki ke Jepun

KUALA LUMPUR, 26 Disember- Tumpuan gimnastik artistik kini beralih kepada skuad lelaki untuk menyumbang pingat pada Sukan SEA ke-32 susulan tuan rumah, Kemboja, menggugurkan kategori wanita pada edisi di Phnom Penh tahun depan.Setiausaha Agung Persekutuan Gimnastik Malaysia (MGF) Afrita Ariany Nasril berkata berikutan itu pihaknya bercadang untuk menghantar skuad lelaki kebangsaan mengikuti kem latihan di Jepun, sebagai persiapan terakhir menjelang temasya dwitahunan yang dijadual berlangsung pada 5 hingga 17 Mei tahun depan.“Kami berharap untuk menghantar pasukan ke Jepun selepas sambutan Tahun Baharu Cina dan berada di sana sehingga Sukan SEA akan datang.“Bukan itu sahaja, kem latihan ini juga akan membantu para atlet untuk persiapan Piala Dunia yang turut menawarkan slot ke Kejohanan Dunia. Kejohanan Dunia juga amat penting kerana ia adalah kelayakan ke Sukan Olimpik Paris 2024,” katanya ketika dihubungi Bernama.Bagaimanapun, Afrita berkata segala perancangan dibuat bergantung kepada peruntukan daripada kerajaan.

(Setiausaha Agung Persekutuan Gimnastik Malaysia (MGF) Afrita Ariany Nasril)

Bekas gimnas negara itu berkata MGF berkemungkinan menghantar hanya dua gimnas lelaki yang dikenal pasti sebagai prospek pingat iaitu Muhammad Sharul Aimy dan Ng Chun Chen ke Japan, sekiranya mengalami kekangan kewangan.Muhammad Sharul meraih pingat gangsa acara kekuda berpelana pada edisi di Hanoi, Vietnam.Menurut Afrita, tumpuan pastinya kepada gimnas lelaki dari Filipina yang juga juara dunia Carlos Yulo, yang menjadi pencabar pada Sukan SEA kali ini. -BERNAMA


Peluang cerah Pasukan e-sukan Malaysia julang kejuaraan dunia

(Timbalan Menteri Belia dan Sukan Adam Adli Abd Halim beramah mesra bersama pemain-pemain pasukan Todak dan Team HAQ sebelum berlepas ke Indonesia bagi menyertai kejohanan Mobile Legends: Bang Bang M4 World Championship di Lapangan Terbang Antarabangsa Kuala Lumpur (KLIA)/BERNAMA)

SEPANG, 26 Disember- Pasukan HAQ dan Todak yang mewakili Malaysia ke Kejuaraan Dunia Mobile Legends Bang Bang (MLBB) M4 di Jakarta, Indonesia mempunyai peluang cerah untuk merangkul kejuaraan.Menurut Timbalan Menteri Belia dan Sukan, Adam Adli Abd Halim kedua-dua wakil negara itu mempunyai peluang cerah kerana sudah membuat persiapan lebih baik dan rapi menjelang kejohanan dunia itu.Katanya, kedua-dua pasukan tersebut juga sudah memahat nama Malaysia bukan sahaja di prestasi domestik namun di serantau Asia sekali gus menjadi pencabar hebat kepada negara lain."Harap-harap kita dapat tengok dua pasukan dari Malaysia ini bukan sahaja menang untuk mengharumkan nama negara tapi yang lebih penting sekali jadi inspirasi kepada golongan belia."Kumpulan ini merupakan satu generasi baharu yang menzahirkan usaha dan minat mereka memperjuangkan nama Malaysia dalam industri e-sukan sebegini," katanya.Beliau menyatakan perkara itu ketika majlis pelepasan kedua pasukan berkenaan di Lapangan Terbang Antarabangsa Kuala Lumpur(KLIA).Sementara itu, Jurulatih pasukan Team HAQ menegaskan biarpun dijangka bakal menerima saingan sengit apabila diundi bersama beberapa pasukan juara namun sasaran melepasi 16 terbaik tetap menjadi idaman pasukan.

(Timbalan Menteri Belia dan Sukan Adam Adli Abd Halim bergambar bersama pemain-pemain pasukan Todak dan Team HAQ sebelum berlepas ke Indonesia bagi menyertai kejohanan Mobile Legends: Bang Bang M4 World Championship di Lapangan Terbang Antarabangsa Kuala Lumpur (KLIA)/BERNAMA)

Manakala bagi pengurus pasukan Todak, Radzi Rahman Ibrahim berharap pengalaman bermainempat kali di pentas antarabangsa dijadikan kelebihan selain beberapa strategi baharu sudahpun mendapat keserasian terhadap pemain.Kejohanan Dunia MLBB M4 dijadualkan berlangsung pada 1 hingga 15 Januari tahun depan dengan Istora Senayan di Jakarta bakal menjadi venue pertarungan 16 pasukan terbaik seluruh dunia merebut gelaran juara dunia dan hadiah AS800,000.


'Ombak Challenge' ke-5 terima penyertaan terbesar sejak 2015

MARANG, 26 Disember - 'Ombak Challenge' mencipta penanda aras tersendiri apabila menerima penyertaan terbesar sejak pertama kali dianjurkan pada tahun 2015. Seramai 123 pelumba beraksi untuk edisi penganjuran kali ke-5 ini, untuk mencipta catatan masa terpantas dengan jarak kayuhan sejauh 300 meter hingga ke garisan penamat yang menawarkan hadiah wang tunai sebanyak RM5,000 keseluruhan bagi tiga kategori yang dipertandingkan. Persatuan Kanu Negeri Terengganu selaku penganjur sejak edisi pertama sehingga kini, tidak mengenakan sebarang yuran penyertaan walaupun menawarkan hadiah wang tunai kepada juara.  Pada penganjuran kali ini, pasukan Polis Diraja Malaysia (PDRM) dan Universiti Sultan Zainal Abidin (UniSZA) antara yang mencuri tumpuan untuk pertama kali beraksi bagi kategori terbuka berpasukan.  Menurut pengarah pertandingan Ombak Challenge 2022 yang juga Presiden Persatuan Kanu Negeri Terengganu, Dzulkafli Abas berpuas hati dengan maklum balas yang diterima daripada setiap peserta meskipun kejuaraan ini diadakan dalam serba ringkas.

"Peningkatan jumlah penyertaan pada setiap edisi dan kualiti yang ada pada setiap pelumba itu menjadi penambah baik bagi edisi penganjuran akan datang, di mana dua lagi kategori baru akan diperkenalkan iaitu kategori peringkat institusi pengajian tinggi (IPT) dan kategori kebangsaan bakal menjadi taruhan.  "Potensinya pertandingan seumpama ini diadakan di negara kita dan menjadikan satu-satunya sukan yang paling menarik di dalam negara kita," kata Dzulkafli di sini.Pasukan 'Ikan Dukeng' yang dibarisi bekas-bekas atlet Terengganu di pentas Sukan Malaysia(SUKMA 2022) yang lalu muncul juara bagi kategori utama terbuka 'relay' berpasukan , membawa pulang hadiah wang tunai sebanyak RM1,000.  Kejohanan berlangsung selama dua hari di pantai Taman Rekreasi Pulau Kekabu, di sini.


Negeri Sembilan berjaya kekalkan kejuaraan

KUALA LUMPUR, 26 Disember- Negeri Sembilan berjaya mengekalkan kejuaraan pada Kejohanan Bola Keranjang Piala Agong 2022 edisi ke-62 dengan menewaskan Negeri Sembilan 2, 92 berbalas 39 di Stadium Persatuan Bola Keranjang Malaysia (MABA).Jelas Kheng Tian Lee, perlawanan berkenaan merupakan perlawanan pemanas badan yang baik sebelum bertemu pasukan kuat selepas ini. "Pada perlawanan berkenaan, pemain kebangsaan, Fook Yee Yap tampil cemerlang apabila merekodkan jaringan tertinggi dengan 20 mata diikuti Mun Yi Chia, (12) dan Magdelene Low, (10)," katanya Hari ini, Negeri Sembilan akan menentang Johor bagi perlawanan ke-2.


Messi setuju lanjut kontrak bersama PSG?

LONDON, 26 Disember- Bintang Argentina, Lionel Messi dilaporkan sudah mencapai persetujuan secara prinsipnya untuk memperbaharui kontrak bersama kelab Paris Saint-Germain (PSG).Perkara itu didedahkan wartawan dan pengkritik sukan Sepanyol, Guillem Balague. Kontrak Messi bersama PSG akan tamat pada Jun 2023.Bagaimanapun kelab lamanya, Barcelona menyatakan minat untuk mendapatkan pemenang Piala Dunia 2022 itu kembali dan perbincangan telah diadakan.Messi dilaporkan sudah bersetuju menyambung kontrak untuk semusim lagi termasuk pilihan setahun lagi sekiranya dia mahu kekal di sana hingga 2025.Pemain berusia 35 tahun itu telah berkhidmat selama 18 bulan di PSG dan akhirnya berjaya merangkul Piala Dunia pada cubaan ke-5 dan meledakkan dua gol ketika Argentina menentang Perancis.Trofi paling berprestij itu sebelum ini merupakan satu-satunya yang tiada dalam koleksi pemain legenda itu.

(Lionel Messi bersama Trofi Piala Dunia/AFP)


Rashford kekal di Old Traffod sehingga 2024

LONDON, 25 Disember- Penyerang Manchester United, Marcus Rashford menandatangani lanjutan kontrak yang menyaksikannya kekal di Old Trafford sehingga 2024.Perkara itu didedahkan kelab Liga Perdana Inggeris tersebut, semalam.Menerusi perjanjian tersebut, Rashford dilaporkan menerima gaji 250,000 pound seminggu berserta bonus.

(Penyerang Manchester United, Marcus Rashford melanjutkan kontrak bersama pasukan itu sehingga 2024 / FOTO AFP)

Nilai itu menjadikan dia pemain England yang menerima gaji tertinggi dalam saingan EPL.Penyerang berusia 25 tahun itu memulakan karier di akademi remaja United dan baharu sahaja pulang daripada kempen Piala Dunia bersama skuad The Three Lions yang terkandas di suku akhir di Qatar.Selain Rashford, turut menyambung kontrak baharu ialah pertahanan kanan, Diogo Dalot, perancang tengah, Fred dan pertahanan kiri, Luke Shaw.Skuad bimbingan Ten Hag, yang berada di tangga kelima liga, kembali beraksi di EPL selepas rehat Piala Dunia dengan menanti kunjungan Nottingham Forest, Rabu ini.-AFP


Harimau Malaya perbaiki barisan pertahanan menjelang pertemuan dengan Vietnam

(Sharul Nazeem Zulpakar, pemain pertahanan Harimau Malaya)

SEPANG, 25 Disember- Enggan terus terbuai dengan kemenangan 5-0 ke atas Laos malam tadi, skuad Harimau Malaya kini mengalihkan fokus kepada pertemuan dengan Vietnam, Selasa ini.Sedar, Vietnam merupakan sebuah pasukan yang mempunyai kekuatan dari segenap segi terutama jentera serangannya, skuad kebangsaan tekad untuk tidak membenarkan pertahanan negara dirobek.Oleh yang demikian, berisan pertahanan akan diperkukuhkan dalam misi menghadapi skuad Pahlawan Bintang Emas nanti.Pemain pertahanan, Sharul Nazeem Zulpakar bagaimanapun optimis dengan perancangan Kim Pan Gon dan berjanji akan memberikan fokus pada perlawanan yang akan datang ini.Beliau yang juga lebih dikenali dengan jolokan 'AFRO' menyatakan dengan ketiadaan pemain pertahanan tengah, Ahmad Khuzaimi Piee sedikit sebanyak memberikan kesan kepada barisan pertahanan namun beliau yakin dengan barisan pertahanan yang ada mampu memberikan aksi terbaik."Ketiadaan Jimmy (Ahmad Khuzaimi ) merecatkan sedikit percaturan coach Kim tapi saya rasa jurulatih ada perancangan untuk mengantikan tempat Jimmy, kami juga ada pemain dalam mod 'bersedia' untuk setiap posisi."Siapa yang diturunkan menentang Vietnam kelak, saya harap semua pemain dapat beri 100% dan sekat daripada serangan yang akan diberikan oleh Vietnam nanti,"katanya.Beliau ditemui di ketika ditemui balai pelepasan Lapangan Terbang Antarabangsa Kuala Lumpur (KLIA).sebelum berangkat ke Hanoi pagi tadi.Sementara itu Afro turut menyatakan memohon maaf kepada seluruh rakyat Malaysia kerana melakukan kesilapan pada perlawanan menentang Myanmar sehingga menyebabkan pasukan lawan memperoleh sepakan penalti.Selepas dua perlawanan kempen Piala AFF 2022, Malaysia kini mendahului saingan kumpulan dengan kelebihan tiga mata di depan Vietnam (kedua) dan Singapura (ketiga) yang baru beraksi sekali dan dipisahkan dengan perbezaan jumlah gol manakala Myanmar dan Laos di kedudukan dua tercorot tanpa mata.

(Skuad Harimau Malaya bergambar sebelum berlepas ke Vietnam)


Piala AFF 2022: Malaysia ungguli Kumpulan B, tewaskan Laos

(Pemain negara, Faisal/Halim diasak pemain Laos pada aksi perlawanan kedua peringkat kumpulan B saingan Piala AFF di Stadium Nasional Bukit Jalil, FOTO FB FAM)

KUALA LUMPUR, 25 Disember- Malaysia merampas posisi pendahulu Kumpulan B dalam saingan Piala AFF 2022 selepas membenam Laos 5-0 pada perlawanan kedua di Stadium Nasional di Bukit Jalil di sini, pada malam Sabtu. Pemain sayap sensasi Mohamad Faisal Halim, meneruskan rentak cemerlangnya apabila meledak dua gol pada babak kedua perlawanan.Dua gol tersebut menuyusuli jaringan pendahuluan pemain naturalisasi Sergio Aguero, meletakkan skuad Harimau Malaya di depan pada separuh masa pertama.Pemain gantian, Muhammad Haqimi Azim Rosli dan Stuart Wilkin, masing-masing melengkapkan kemenangan selesa pasukan negara pada lewat permainan. Malaysia bukan sekadar meraih tiga mata kedua, tetapi turut mengurangkan perbezaan gol dengan Vietnam di kedudukan kedua, yang kurang satu perlawanan. Perlawanan tersebut dilaporkan dihadiri lebih 29,000 penonton.

(Pemain pasukan kebangsaan meraikan jaringan pada aksi perlawanan Kumpulan B AFF Mitsubishi Electric Cup 2022 antara Malaysia dan Laos di Stadium Nasional Bukit Jalil/BERNAMA)

Malaysia akan menentang Vietnam pada perlawanan ketiga kumpulan Selasa depan. Sementara itu, Singapura bangkit daripada ketinggalan untuk melakar kemenangan 3-2 ke atas Myanmar, pada satu lagi aksi Kumpulan B di Stadium Jalan Besar, pada sebelah petang. Myanmar bermula dengan baik di gelanggang lawan selepas mendahului pada minit ke-34 menerusi Maung Maung Lwin, namun kedudukan itu tidak kekal lama apabila Ilhan Fandi menjaringkan gol penyamaan pada minit ke-45.  Perlawanan lebih menarik pada babak kedua apabila Shah Shahiran meletakkan Singapura di depan empat minit selepas rehat tetapi Myanmar bangkit untuk kembali mengikat kedudukan menerusi gol kedua peribadi Maung Lwin pada minit ke-66.   Shawal Anuar muncul wira Singapura apabila menjaringkan gol kemenangan pada minit ke-74 untuk menghadiahkan tiga mata pertama kepada pasukan.Malaysia kini mengumpul enam mata untuk mendahului saingan kumpulan diikuti Vietnam di tempat kedua berkongsi tiga mata dengan Singapura di tangga ketiga, hanya dibezakan dengan jumlah jaringan manakala Myanmar dan Laos masing-masing di kedudukan kedua tercorot tanpa mata.


Arul tidak tekan butang panik soal kecederaan pemain

KUALA LUMPUR, 24 Disember- Meskipun dihimpit isu kecederaan pemain, ketua jurulatih skuad hoki lelaki kebangsaan A. Arul Selvaraj optimis mampu menyediakan barisan pemain yang cergas dalam masa terdekat sebelum aksi Piala Dunia Hoki 2023 di Bhubaneswar-Rourkela, India yang akan membuka tirai pada 13 Jan depan.

Menurut Arul, beliau tidak mahu terlalu memikirkan isu itu, sebaliknya ingin lebih fokus kepada soal pemilihan pemain yang mampu menggalas cabaran bagi membawa pasukan negara mara sekurang-kurangnya sehingga peringkat suku akhir.“Tarikh untuk kemukakan nama pemain kepada Persekutuan Hoki Antarabangsa (FIH) adalah pada 30 Dis ini, jadi kita akan kemukakan senarai pemain sebelum itu,” katanya ketika ditemui pada Majlis Penghargaan Skuad Piala Sultan Azlan Shah dan Skuad Piala Asia Hoki Dalam Dewan Lelaki Dan Wanita di sini hari ini.Sebelum ini, tiga pemain di bawah kendaliannya disahkan tidak dapat beraksi di India selepas mengalami kecederaan iaitu penjaga gol Zaimi Mat Deris (hamstring), pemain tengah Nik Aiman Rozemi (lutut) dan penyerang Azrai Aizad Abu Kamal (jari).

(Ketua Jurulatih Skuad Hoki Lelaki Kebangsaan A. Arul Selvaraj)

Sementara itu, Arul berkata sebelum pemilihan dimuktamadkan, kesemua pemain yang berada dalam skuad berpeluang untuk membuktikan mereka layak beraksi dalam kejohanan itu.“Kesemua pemain diberikan masa beraksi yang seimbang jadi mereka berpeluang untuk dipilih,” katanya.Pada masa yang sama, beliau memaklumkan skuad ‘Speedy Tigers’ akan mengharungi satu perlawanan persahabatan berdepan Sepanyol pada 11 Jan depan sebagai aksi pemanas badan sebelum kejohanan itu bermula.Skuad negara akan menghadapi dua aksi Kumpulan C di Stadium Antarabangsa Birsa Munda, Rourkela menentang Belanda (14 Jan) dan Chile (16 Jan) sebelum bertemu New Zealand di Bhubaneswar pada 19 Jan.Pencapaian terbaik skuad hoki lelaki kebangsaan pada Piala Dunia ialah meraih tempat keempat di laman sendiri pada 1975, manakala edisi terakhir empat tahun lepas di India, menyaksikan skuad negara sekadar di kedudukan ke-15.- BERNAMA


Piala AFF 2023 :Skuad Harimau Malaya perlu manfaat kelebihan sebagai tuan rumah-Brendan Gan

KUALA LUMPUR, 24 Disember-Pemain tengah dan Ketua pasukan Harimau Malaya, Brendan Gan akui pasukan perlu patuh arahan diberikan jurulatih Kim Pan Gon andai mahu meraih kemenangan menentang Laos.Menurutnya, keupayaan Laos tidak boleh dipandang rendah walaupun skuad Million Elephants itu dibelasah Vietnam pada perlawanan pembukaan.Jelas beliau, pasukan kebangsaan wajar memanfaatkan kelebihan beraksi di laman sendiri bagi mendapatkan tiga mata perlawanan.

(Ketua Pasukan Harimau Malaya, Brendan Gan / FOTO RTM)

"Kami akan turun sebagai sebuah pasukan dana akan menunjukkan yang kami mampu menentang mana-mana pasukan. Sememangnya ini merupakan perlawanan sukar, namun kami perlu menang. Kami akan berusaha untuk mendapatkan tiga mata", katanya dalam sidang media praperlawanan di Stadium Nasional Bukit Jalil pada Jumaat.Malaysia tidak pernah tewas kepada Laos dalam saingan Piala AFF dan pada pertemuan terakhir saingan kumpulan edisi lepas, skuad Harimau Malaya menang 4-0.Selepas menerima kunjungan Laos; Malaysia akan berdepan dua pesaing sukar Vietnam di Hanoi pada Selasa depan sebelum menerima kedatangan Singapura pada perlawanan terakhir peringkat kumpulan pada 3 Januari.


Wira Piala Dunia England 1966 meninggal dunia

LONDON, 24 Disember-Bekas pemain England yang memenangi Piala Dunia 1966, George Cohen meninggal dunia pada usia 83 tahun.Perkara tersebut dimaklumkan bekas kelabnya Fulham pada Jumaat.Menurut kenyataan Fulham menerusi akaun Twitter rasmi kelab itu, pemergian Cohen adalah satu berita yang menyedihkan buat kelab tersebut.

(Wira Piala Dunia 1966 England, George Cohen (kanan) menerima penghormatan dalam satu perlawanan bolasepak FOTO AFP)

Kelab itu turut menghargai segala sumbangan bekas pemain itu dan akui Cohen sebagai pemain terhebat pernah dimiliki Fulham.Cohen membuat penampilan sulung antarabangsanya pada tahun 1964 dan seterusnya mewakili negaranya sebanyak 37 kali.Cohen adalah watak penting England pada tahun 1966, dengan tanggungjawab sebagai pemain di bahagian pertahanan serta sering membantu bahagian depan dalam sistem jurulatih Alf Ramsey, dan bermain setiap minit kempen Piala Dunia itu.-AFP


Vivell ganti Cech sebagai Pengarah Teknikal Chelsea

LONDON, 24 Disember- Chelsea melantik Christopher Vivell sebagai Pengarah Teknikal baharu menggantikan Peter Cech yang bakal melepaskan jawatan tersebut Jun ini.Vivell yang berusia 36 tahun sebelum ini berkhidmat di Salzburg menyaksikan RB Leipzig berjaya menandatangani Erling Haaland dan Karim Adeyemi sebagai pemain kelab itu.Vivell juga bertanggungjawab kepada proses rekrut dan pencarian bakat bagi kelab dari Jerman itu.

Pengarah Teknikal baharu Chelsea, Christopher Vivell menggantikan Peter Cech/ FOTO AFP)

" Chelsea sedang menyiapkan projek bolasepak terhebat dan saya berbangga untuk turut terlibat didalam projek tersebut", kata Vivell.Tambahnya lagi Chelsea mempunyai potensi yang cerah bagi menggilap bakat-bakat baru."Chelsea mempunyai peluang besar bagi berkembang pada masa depan".Kehadiran Vivell mengisi kekosongan jawatan yang ditinggalkan bekas penjaga gol Chelsea, Peter Cech selepas tiga tahun menggalas jawatan tersebut berikutan pengambialihan kelab oleh Konsortium diketuai usahawan Amerika Syarikat, Todd Boehly."Menerusi pengambilalihan kelab dan kehadiran Graham Potter, Falsafah dan visi kelab lebih jelas disokong dengan analisis dan data permainan setiap pemain, saya teruja untuk menjadi sebahagian daripada pasukan berkenaan", jelas Vivell lagi.Sementara itu pemilik Chelsea, Todd Boehly pula menganggap kehadiran Vivell mampu memberi sokongan kepada pengurus Graham Potter dari sudut kepimpinan buat kelab."Rekod cemerlangnya (Vivell) di Jerman dan Austria membuktikan kredibilitinya", kata Boehly.Chelsea kini berada di kedudukan kelapan dalam Liga Perdana Inggeris, namun layak ke pusingan 16 Liga Juara dan bakal bertemu pasukan Borussia Dortmund.-AFP


Arteta sasar Arsenal julang piala Liga Perdana Inggeris

LONDON, 24 Disember- Pengurus The Gunners, Mikel Arteta mahu Arsenal kembali menjulang Piala Liga Perdana Inggeris (EPL).Kejayaan tersebut pernah diraih Arsenal pada edisi 2004 di bawah kendalian legenda, Arsene Wenger.The Gunners kini dalam momentum terbaik apabila merekodkan 12 kemenangan daripada 14 perlawanan namun liga direhatkan seketika bagi memberi laluan kepada kejohanan berprestij dunia, Piala Dunia 2022 yang berlangsung di Qatar.Peminat dan pakar melemparkan pandangan dan perdebatan berhubung 'masa rehat' itu akan menjadi bantuan atau halangan untuk Arsenal terus berada di puncak liga.Tambahan pula, khidmat penyerang dari Brazil, Gabriel Jesus terpaksa diketepikan susulan mengalami kecederaan lutut ketika kempen Piala Dunia menentang Cameroon.

Arteta, bagaimanapun optimis dengan prestasi anak buahnya menjelang dengan West Ham, Isnin ini di Emirates."Anda tahu, saya mahu pasukan bermain dengan cara tertentu dan lebih konsisten. Dengan itu, kami mampu menang lebih banyak perlawanan," kata Arteta kepada Sky Sports.Arsenal kini mengungguli carta Liga Perdana, berkelebihan lima mata meninggalkan Manchester City di tangga kedua.-AFP


Pep Guardiola kritik Kalvin Phillips, 'kegemukan'

LONDON, 24 Disember- Pengendali Manchester City, Pep Guardiola kecewa dengan pemain tengah, Kalvin Phillips susulan kegagalan mengawal berat badan.Pemain England itu baru sahaja selesai menyertai kempen Piala Dunia, dilihat seakan tidak bersedia untuk bersama skuad The Citizens.Guardiola yang juga runsing menyaksikan pemain berusia 27 tahun itu tidak memanaskan bangku simpanan ketika City menang menewaskan Liverpool dalam perlawanan Piala Carabao pada Jumaat di Stadium Etihad."Dia tidak cedera. Dia hanya mengalami pertambahan berat badan. Saya tidak tahu mengapa dia begitu. Dia tidak berada dalam keadaan terbaik untuk melakukan sesi latihan dan bermain," kata Guardiola dalam sidang media selepas perlawanan.City mempunyai 16 pemain yang berkhidmat untuk pasukan negara dalam kempen Piala Dunia, lebih ramai daripada kelab Liga Perdana lain."Apabila dia sudah bersedia dia akan bermain kerana kami memerlukannya, kami amat memerlukannya," tambah Guardiola yang mengkritik Phillips tidak mempunyai masalah dengan rejim latihan England.Ditanya sama ada dia kecewa, bos Sepanyol itu menjawa, "Ia adalah perbualan peribadi dengan Phillips".City meneruskan usaha mempertahankan kejuaraan Liga Perdana mereka menentang bekas kelab Phillips, Leeds pada Rabu.- AFP


Matuidi umum gantung but

(Pemain bola sepak Perancis, Blaise Matuidi)

PARIS, 24 Disember- Pemain bola sepak Perancis, Blaise Matuidi, berkata dia akan bersara pada Jumaat.Pemain berusia 35 tahun itu, yang memulakan kemenangan di pentas final Piala Dunia ke atas Croatia di Rusia empat tahun lalu, telah diketepikan daripada skuad Inter Miami untuk musim ini.Dengan kontraknya yang akan tamat pada 31 Disember, dia telah mengesahkan bakal menggantung but untuk selamanya.Beraksi di bahagian tengah, Matudi memenangi Ligue 1 bersama Paris Saint-Germain dan Serie A bersama Juventus.Dia membuat 84 penampilan antarabangsa, menjaringkan sembilan gol sebelum perlawanan terakhir di Les Bleus pada 2019."Saya telah memutuskan untuk menamatkan kerjaya saya sebagai pemain bola sepak profesional," katanya dalam video di YouTube.“Saya berpeluang bermain untuk kelab terbesar Eropah, memakai jersi Perancis, dan kini sudah tiba masa untuk kembali bersama keluarga” tambahnya.Matuidi adalah pemain pertama skuad Perancis 2018 yang bersara.“Kepala saya, hati saya, suruh saya berhenti dan fikirkan mereka yang rapat dengan saya, isteri, anak-anak, dan kehidupan yang saya bina ini,” katanya.Matuidi hadir Ahad lalu ketika Perancis tewas dalam perlawanan akhir Piala Dunia tahun ini kepada Argentina di Qatar. -AFP


Fly-half legenda Springbok, Visage meninggal dunia

(Piet Visagie ketika zaman kegemilangannya bersama Springbok)

JOHANNESBURG, 24 Disember- Legenda ragbi Springbok, Piet Visagie, yang digelar fly-half hebat oleh Presiden Kesatuan Ragbi Afrika Selatan Mark Alexander, telah meninggal dunia pada usia 79 tahun.Dia bermain selama lima musim dari 1967 dan mencatatkan 130 mata dalam tempoh itu."Piet bermain semasa tempoh paling ‘kelam-kabut’ Springbok dengan beberapa aksi jelajah, seperti satu lawatan ke United Kingdom pada 1969/70 dan ke Australia pada 1971, terjejas oleh protes antiaparteid."Tetapi itu tidak menghalangnya daripada menghasilkan rentetan persembahan yang menakjubkan untuk Springboks," kata Alexander."Dia adalah antara yang terbaik dalam era yang melahirkan pemain legenda seperti HO de Villiers, Mannetjies Roux, Joggie Jansen, Dawie de Villiers, Frik du Preez, Jan Ellis dan Piet Greyling."Visagie adalah watak penting ketika Springboks mencapai kemenangan bersiri ke atas Perancis, Australia, pesaing terbesar New Zealand dan British dan Ireland.Kerjayanya berakhir sebelum waktunya ketika berusia 28 tahun selepas patah kaki dalam perlawanan kelab. -AFP


Pengalaman Nova Widianto mampu lonjak prestasi pemain-Goh Liu Ying

KUALA LUMPUR, 23 Disember-Bekas pemain beregu campuran, Goh Liu Ying optimis pengalaman luas yang dimiliki Nova Widianto mampu melonjakkan prestasi pemain negara dalam acara tersebut.Persatuan Badminton Malaysia (BAM), pada Rabu, mengumumkan Nova sebagai jurulatih baharu bagi jabatan beregu campuran negara.Jelas Liu Ying, Nova perlu diberikan ruang secukupnya dalam membentuk beregu mantap, sekali gus mampu memberi cabaran sengit kepada beregu-beregu dunia lain pada masa depan.

(Pemain Beregu Campuran negara, Goh Liu Ying / FOTO RTM)

Pengalaman Nova yang pernah membimbing beregu Indonesia sebelum ini, boleh memberi manfaat kepada pemain negara selain berupaya melakar kejutan meraih pingat pada Sukan Olimpik 2024 di Paris.Jurulatih berusia 45 tahun dari Indonesia itu telah menandatangani kontrak selama dua tahun selaku pengendali beregu campuran.Beliau pernah menjadi juara dunia dua kali pada 2005 dan 2007, selain meraih pingat perak Sukan Olimpik 2008 Beijing bersama gandingannya Liliyana Natsir.


Perancis masih tagih khidmat Deschamps

RENNES, 23 Disember- Presiden Persekutuan Bolasepak Perancis (FFF) Noel Le Greet menggesa agar jurulatih Perancis, Didier Deschamps meneruskan khidmatnya sebagai jurulatih Perancis.Gesaan tersebut dibuat Noel dalam satu wawancara bersama akhbar 'Ouest-France' semalam."Sekiranya dia (Deschamps) ingin meletakkan jawatan, perbincangan berkaitannya akan menjadi pendek. Tetapi sekiranya dia ingin kekal bersama pasukan, perbincangan akan mengambil masa panjang", jelas Noel ketika diwawancara.Noel turut berkata, bekas ketua pasukan dan jurulatih Perancis itu telah melakukan yang terbaik buat "Les Bleus".

(Pengurus pasukan Perancis, Didier Deschamps berjalan melintasi trofi Piala Dunia selepas menerima medal pada Piala Dunia 2022 / FOTO Ihsan FIFA)

"Kita semua bersetuju bahawa dia (Deschamps) melakukan yang terbaik buat Perancis", katanya kepada akhbar tersebut.Deschamps, bekas ketua pasukan Perancis yang menjuarai Piala Dunia buat kali pertama akan bertemu Noel di Guingamp minggu hadapan bagi membincangkan pelanjutan kontraknya sebagai jurulatih sehingga kejohanan Euro 2024.Perancis bakal bertemu dengan Belanda pada 24 March tahun depan bagi pusingan kelayakan Euro 2024. Deschamps 54, membantu Perancis mara ke perlawanan akhir Piala Dunia 2022 sebelum ditewaskan Argentina pada penentuan penalti.Spekulasi berkaitan jawatan pengurus pasukan Perancis menjadi persoalan selepas kontrak Deschamps yang tamat selepas kejohanan Piala Dunia 2022.Bekas pengurus Real Madrid dan legenda Perancis, Zinedin Zidane disebut-sebut sebagai calon pengurus baharu sekiranya Deschamps berhasrat meletakkan jawatan-AFP


Shah Firdaus tumpu proses pemulihan kecederaan

KUALA LUMPUR, 22 Disember-Jaguh berbasikal trek negara Muhammad Shah Firdaus Sahrom kini memberi tumpuan penuh kepada proses pemulihan kecederaan kaki kirinya sebelum beraksi di Piala Trek Negara-Negara Kesatuan Berbasikal Antarabangsa (UCI) 2023, yang juga kejohanan kelayakan Sukan Olimpik Paris 2024.Menurut Shah Firdaus, dia telah berbincang dengan ketua jurulatih kebangsaan, John Beasley untuk mengubah corak latihannya kepada lebih ringan bagi memastikan kecederaan tersebut tidak bertambah teruk.

(Jaguh berbasikal trek negara Muhammad Shah Firdaus Sahrom kini beri tumpuan kepada proses pemulihan / FOTO RTM)

Pelumba berusia 25 tahun dari Muar, Johor itu mengakui langkah berkenaan dibuat selepas mengambil kira nasihat doktor perubatan mengenai kemungkinan berlaku kecederaan lebih parah sekiranya dia melakukan latihan berat.

Tambahnya, tumpuan kepada proses pemulihan adalah penting kerana perlumbaan Piala Trek Negara-Negara UCI 2023 di Indonesia dan Mesir pada Febuari dan Mac, adalah perlumbaan penting untuk melayakkan diri ke Sukan Olimpik Paris 2024. Sebelum ini, Shah Firdaus mengalami kecederaan otot susulan impak daripada kecederaan lama ketika terjatuh pada perlumbaan keirin Sukan Olimpik 2020 Tokyo, tahun lepas.


Lewandowski menangi anugerah Kaki Emas

MONACO, 22 Disember - Penyerang Barcelona, Robert Lewandowski memenangi anugerah 'Kaki Emas ke-20' dalam satu majlis yang diadakan di Monaco, semalam.Anugerah ini diberikan kepada pemain berusia 28 tahun ke atas yang menerima undian terbanyak daripada peminat bola sepak seluruh dunia.Diperkenalkan pada tahun 2003, anugerah ini amat unik kerana bekas tapak kaki pemenangnya akan digantung sebaris dengan bekas tapak kaki pemain legenda bola sepak lain seperti Diego Maradona dan Pele.Lewandowski muncul pemenang setelah menerima undian terbanyak peminat susulan aksi cemerlangnya bersama Barcelona.

Pemain berusia 34 tahun itu mendahului senarai penjaring terbanyak La Liga dengan 13 gol, selain membantu pasukan kebangsaannya, Poland mara sehingga ke saingan kalah mati pada Piala Dunia 2022.Penyerang Liverpool, Mohamed Salah memenanginya pada tahun lepas, namun apa yang mengejutkan ialah Lionel Messi yang membantu Argentina menjuarai Piala Dunia 2022 minggu lalu, masih belum pernah dinobatkan pemenang.Sebelum ini Roberto Baggio dinobatkan sebagai pemenang pertama pada 2003, diikuti Pavel Nedved, Andriy Shevchenko, Ronaldo, Alessandro Del Piero dan Roberto Carlos.Pemenang lain termasuk Ronaldinho, Francesco Totti, Ryan Giggs, Zlatan Ibrahimovic, Didier Drogba, Andres Iniesta, Samuel Eto'o, Gianluigi Buffon, Iker Casillas, Edinson Cavani dan Luka Modric. -REUTERS


'Mickey' sah sertai Selangor FC

SHAH ALAM, 22 Disember - Pemain sayap kebangsaan, Mohamad Faisal Abdul Halim atau ‘Mickey’ sah menyertai skuad Gergasi Merah bagi menghadapi saingan Liga Malaysia musim depan.Persatuan Bola Sepak Selangor (FAS) dalam kenyataan melalui portal rasminya memaklumkan Mohamad Faisal, 24, merupakan pemain terbaharu ketiga dipilih menyertai skuad bimbingan Tan Cheng Hoe itu selepas Ahmad Khuzaimi Piee dan V. Ruventhiran.Menerusi kenyataan yang sama, Mohamad Faisal berkata beliau mahu menjadi watak penting dalam pasukan merah kuning, selain memberikan yang terbaik bagi memperkuatkan jentera serangan pasukan tersebut."Selangor FC adalah satu pasukan yang besar, semua orang mengenali dan ingin bermain untuk kelab ini. Alhamdulillah, saya sudah sampai ke laman Gergasi Merah kerana ini yang ditunggu-tunggu,” katanya.

(Pemain sayap kebangsaan, Mohamad Faisal Abdul Halim atau ‘Mickey’ sah sertai skuad Gergasi Merah/ Foto BERNAMA)

Sebelum ini, Mohamad Faisal pernah beraksi bersama skuad Penang FC dan Sri Pahang FC, seterusnya disunting Sang Penyu pada 2020 bagi menjadi tonggak utama skuad tersebut.Prestasi baik pemain sayap itu membolehkan beliau dipanggil menganggotai pasukan utama Harimau Malaya pada 2019 dan menjadi pemain pilihan sehingga kini.Semalam, Mohamad Faisal menjaringkan gol tunggal kemenangan untuk pasukan kebangsaan ketika menentang Myanmar (1-0) dalam perlawanan pembukaan Piala AFF Mitsubishi Electric 2022. -BERNAMA


Piala AFF: Vietnam berpesta gol belasah Laos 6-0

YANGON, 22 Disember- Vietnam membuka kempen Piala Persekutuan Bolasepak ASEAN (AFF) 2022 dengan bergaya selepas membelasah Laos 6-0 pada aksi Kumpulan B di Stadium Nasional KM16 di Vientiane, malam tadi.Juara dua kali itu selesa mendahului 2-0 pada separuh masa pertama selepas penyerang, Nguyen Tien Linh memulakan pesta gol Vietnam menerusi penyudah pada minit ke-15 sebelum pemain tengah, Do Hung Dung menggandakan kedudukan dua minit sebelum rehat.Skuad Naga Emas di bawah bimbingan jurulatih 'bengis' dari Korea Selatan, Park Hang Seo itu terus mengganas pada babak kedua apabila meledak dua jaringan dalam tempoh tiga minit menerusi dua pemain pertahanannya iaitu Ho Tan Tai pada minit ke-55 diikuti Doan Van Hau pada minit ke-58.Dua lagi jaringan Vietnam menyaksikan pemain simpanan, Nguyen Van Toan, mencetak nama sebagai penjaring pada minit ke-82 sebelum Vu Van Thanh yang turut dibawa masuk pada babak kedua melengkapkan kemenangan 6-0 pasukan pada masa kecederaan.Kemenangan besar itu membolehkan Vietnam menerajui carta Kumpulan B dengan perbezaan jaringan apabila berkongsi tiga mata bersama Malaysia di kedudukan kedua selepas skuad Harimau Malaya merakam kemenangan tipis 1-0 ke atas Myanmar di Stadium Thuwunna, Yangon, malam tadi.Vietnam yang muncul juara pada 2008 dan 2018 seterusnya akan membuat perhitungan menentang Malaysia di Hanoi pada aksi kedua kumpulan 27 Dis ini.Malaysia terlebih dahulu akan menerima kunjungan Laos di Stadium Nasional di Bukit Jalil Sabtu ini. -BERNAMA


Harimau Malaya menang 1-0 ke atas Myanmar

YANGON, 21 Disember- Skuad Harimau Malaya bermula dengan langkah kanan apabila menewaskan Myanmar, 1-0 dalam pertemuan pertama kumpulan B saingan Piala AFF.Kemenangan di Stadium Thuwunna itu, sekali gus menyaksikan Malaysia memadam rekod buruk beraksi di gelanggang keramat Myanmar itu sejak 2016.Jaringan Faisal Halim pada minit ke-52 sudah cukup untuk Malaysia membawa pulang tiga mata penuh.Kecemerlangan penjaga gawang, Syihan Hazmi turut mencuri perhatian apabila menyelamatkan sepakan penalti oleh Myat Kaung Khant untuk memastikan kemenangan buat pasukan negara.Dalam rekod empat pertemuan terakhir sejak 2008, skuad negara tunduk tiga kali dan seri sekali kepada Myanmar sebelum menang 3-0 semasa peringkat kumpulan Piala AFF 2018.Selepas Myanmar, Malaysia dijadual meneruskan kempen dengan menetang Laos di Stadium Nasional, Bukit Jalil pada 24 Disember ini, diikuti Vietnam di Hanoi tiga hari berselang dan Singapura pada 3 Januari di Kuala Lumpur.


Skuad Maghribi pulang ke tanah air, disambut puluhan ribu penyokong

RABAT,21 Disember- Puluhan ribu penyokong Maghribi menyambut kepulangan pasukan kebangsaan mereka selepas menjadi pasukan dari Arab atau skuad Afrika pertama yang mara ke pusingan separuh akhir Piala Dunia.Pasukan dan jurulatih mereka, Walid Regragui melambai dari atas bas ketika mereka dibawa dari lapangan terbang ke sekitar Rabat.Perarakan di ibu kota negara itu diiringi kereta polis dan motorsikal selain diwarnai cahaya lampu dan sorakan penyokong.Seorang pekerja restoran, Adam Najah, 27 tahun menyatakan keterujaan sambutan itu dan amat berbangga dengan prestasi skuad Maghribi."Saya sangat bangga dengan pasukan kami. Siapa tahu, mungkin satu masa nanti mereka boleh menang piala itu," kata Adam kepada AFP.Tambah Adam, dia telah melalui perjalanan sejauh 150 kilometer untuk merasai sendiri hari bersejarah itu dan meraikan cerita indah pasukan bola sepak Maghribi di Piala Dunia.Ramai penyokong memakai baju pasukan dan mengibarkan bendera merah, menanti berjam-jam untuk melihat hero mereka.Pasukan berkenaan juga dijemput berjumpa Raja Mohammed VI.- AFP


Piala AFF: Thailand berpesta gol, Kemboja cipta kejutan

YANGON, 21 Disember - Juara enam kali, Thailand memulakan misi mempertahankan kejuaraan Piala Persekutuan Bolasepak ASEAN (AFF) dengan cemerlang selepas membelasah Brunei 5-0 pada aksi Kumpulan A di Stadium Bolasepak Kuala Lumpur, Cheras, malam tadi.Skuad Gajah Perang itu yang merangkul gelaran keenam pada edisi lepas membuka tirai jaringan pada minit ke-19 menerusi pemain sayap Port FC, Bordin Phala.Penyerang prolifik Teerasil Dangda menyumbat gol kedua Thailand pada minit ke-44 untuk meletakkan skuad bimbingan Alexandre Polking itu selesa mendahului sebelum rehat.Brunei yang menjadikan Stadium Bolasepak Kuala Lumpur sebagai venue tuan rumah tampil berbeza pada babak kedua dalam usaha mengubah kedudukan, namun menemui jalan buntu dalam menembusi kekebalan benteng pertahanan Thailand.Sebaliknya, Thailand memperoleh gol ketiga yang membunuh motivasi Brunei selepas Yura Yunos tertampan bola ke gawang sendiri pada minit ke-88 sebelum pemain gantian Peeradol Chamrasamee meledak dua gol pada masa kecederaan untuk mengesahkan kemenangan bergaya pasukan.

(Thailand memulakan misi mempertahankan kejuaraan Piala Persekutuan Bolasepak ASEAN (AFF) dengan cemerlang selepas membelasah Brunei 5-0/ Foto affmitsubishielectriccup)

Kemenangan itu membolehkan Thailand meneraju carta Kumpulan A dengan berkongsi tiga mata bersama Kemboja yang turut merakam kemenangan selepas memanfaatkan aksi di laman sendiri untuk mengejutkan Filipina 3-2 pada aksi pembukaan kumpulan.Pada pertembungan di Stadium Nasional Morodok Techo, Phnom Penh, itu, skuad bimbingan Ryu Hirose yang menghuni ranking dunia ke-177 berjaya meledak dua gol di awal permainan masing-masing menerusi Reung Bunheing pada minit ke-16 dan Orn Chanpolin berselang empat minit.Filipina yang berada di posisi ke-133 dunia berjaya merapatkan defisit jaringan sebelum masa rehat apabila Kenshiro Daniels menyambar bola muntah daripada tampanan kurang kemas penjaga gol tuan rumah, Keo Soksela pada minit ke-41.Daniels sekali lagi mencetak nama sebagai penjaring pada minit ke-55 untuk gol kedua peribadinya, namun empat minit berselang Kemboja kembali mendahului menerusi tandukan Bunheing sekali gus muncul wira pasukan untuk menghadiahkan tiga mata pertama berharga. -BERNAMA


Pemenang Piala Dunia, Argentina tiba di Buenos Aires

ARGENTINA, 20 Disember- Pesawat yang membawa pemenang Piala Dunia Argentina dan kapten mereka Lionel Messi pulang dari Qatar, tiba di Lapangan Terbang Antarabangsa Ezeiza di Buenos Aires pada 2.40 pagi hari ini.Setelah menewaskan Perancis pada perlawanan akhir Ahad lalu, para pemain akan bermalam di kompleks latihan Persatuan Bola Sepak Argentina (AFA) berhampiran lapangan terbang.Ribuan penokong menunggu bagi meraikan kemenangan pasukan itu. Mereka kemudiannya akan memulakan lawatan ke pusat bandar Buenos Aires.Messi, berjaya menjaringkan dua gol pada perlawanan akhir itu merupakan pemain pertama yang muncul dari pesawat dengan menjulang Piala Dunia diikuti jurulatih Lionel Scaloni.Ia diikuti penyerang pasukan Julian Alvarez, juga tampil cemerlang di Qatar apabila menjaringkan empat gol.Gambar Messi terpampang di bahagian ekor pesawat yang ditulis; "satu pasukan, satu negara, satu impian."Para pemain keluar dari pesawat dan berjalan di permaidani merah menuju ke sebuah bas diiringi lagu tema Piala Dunia mereka "Muchachos" yang dinyanyikan oleh kumpulan ska La Mosca.- AFP

(Messi memegang Piala Dunia ketika turun dari pesawat)


Demi kebajikan atlet negara, KBS jamin kerjasama penuh dengan MOM

BUKIT KIARA, 20 Disember- Kementerian Belia dan Sukan (KBS) memberi jaminan akan bekerjasama sepenuhnya bersama Majlis Olimpik Malaysia (MOM) demi kebajikan atlet negara. Menteri Belia dan Sukan, Hannah Yeoh menegaskan KBS bersedia untuk berganding bahu dengan barisan kepimpinan MOM diketuai Tan Sri Mohamad Norza Zakaria."Kita akan adakan perbincangan bersama MOM untuk mendengar cabaran yang mereka hadapi...bagaimana KBS boleh membantu atau sokongan yang boleh kita berikan."Pembentangan bajet untuk tahun depan, kita berharap dana yang diberikan kepada KBS mencukupi untuk kita membangunkan sukan di Malaysia," katanya.

Beliau ditemui media selepas Mesyuarat Majlis Eksekutif MOM ke-203 di Akademi Badminton Malaysia (ABM), di sini hari ini.KBS tidak mempunyai masalah dengan MOM walaupun badan induk itu ‘terguris’ dengan kenyataan Timbalan Menteri Belia dan Sukan, Adam Adli Abdul Halim, baru-baru ini.